TV ALHIJRAH DIIKTIRAF ‘EXCELLENT IN MEDIA COMMUNICATION’

KOTA BHARU: Stesen televisyen Islamik negara, TV AlHijrah terus mencipta kejayaan selepas menerima Anugerah Khas bagi Bidang Kecemerlangan dalam Komunikasi Media (Kandungan Islamik) atau ‘Excellent in Media Communication (Islamic Content)’, malam tadi.

Anugerah tersebut disampaikan oleh Menteri Besar Kelantan Datuk Ahmad Yakob dalam majlis Kelantan Business Entrepreneurship Award (KBEA) 2022.

Menurut Ketua Pegawai Eksekutif TV AlHijrah, Namanzee Harris, anugerah tersebut dapat menjadi pemangkin semangat kepada stesen televisyen tersebut untuk bekerja lebih keras bagi memastikan ia mendapat tempat di hati seluruh rakyat Malaysia.

“Ini membuktikan kerjasama TV AlHijrah yang telah menjangkau ke Kelantan dengan membuka ruang kepada usahawan-usahawan di negeri ini.

“Kelantan merupakan antara negeri yang sangat penting bagi TV AlHijrah kerana ramai usahawan-usahawan yang bersama membangunkan industri perniagaan kecil dan sederhana (IKS) di Malaysia,” katanya semasa ditemui Berita AlHijrah dalam majlis tersebut.

Kata Namanzee lagi, TV Alhijrah juga akan terus meluaskan pengaruhnya dalam menerusi kandungan-kandungan ilmiah dan dakwah ke Sabah dan Sarawak tidak lama lagi.

Sementara itu, Menteri di Jabatan Perdana Menteri (Hal Ehwal Agama) Senator Datuk Idris Ahmad mengucapkan tahniah kepada TV AlHijrah atas penghargaan yang diberikan.

Ujarnya, anugerah tersebut merupakan satu kejayaan salah satu medium penyiaran agensi Islam di bawah Jabatan Perdana Menteri (JPM) Hal Ehwal Agama.

“InsyaAllah banyak lagi pengisian menarik bakal disediakan kepada para penonton merangkumi segenap aspek yang sesuai kepada pelbagai lapisan umur.

“Medium penyiaran mesti menjadi suara dakwah, tarbiyah dan hiburan mendidik jiwa kepada masyarakat. Inilah komitmen kami,” katanya menerusi hantaran di Facebook beliau.—AlHijrah Online


PENGHANTAR MAKANAN MAUT DIHEMPAP POKOK TUMBANG

KUALA LUMPUR: Seorang penghantar makanan maut selepas dihempap dahan pokok yang tumbang akibat ribut berhampiran Petronas Alam Damai di Cheras, petang semalam.

Mangsa, Syed Izzat Izzudin, 20 tahun, dipercayai meninggal dunia di lokasi kejadian selepas mengalami kecederaan parah di bahagian kepala.

Ketua Jabatan Siasatan dan Penguatkuasaan Trafik Kuala Lumpur, ACP Zulkefly Yahya berkata, kejadian berlaku kira-kira pukul 4 petang, ketika mangsa sedang dalam perjalanan dari Jalan Damai Jasa menghala ke Taman Len Seng, sebelum dahan dari sebatang pokok secara tiba-tiba jatuh dan menghempap mangsa.

Susulan itu, polis meminta bantuan pihak bomba untuk memotong dahan pokok berkenaan bagi mengeluarkan mangsa yang terperangkap di bawahnya.

“Mayat mangsa dibawa ke Hospital Canselor Tuanku Muhriz Universiti Kebangsaan Malaysia untuk dibedah siasat,” katanya.–AlHijrah Online


BANJIR DI PERAK, HAMPIR 400 MANGSA DIPINDAHKAN

TAIPING: Hampir 400 penduduk dari Taiping dan Batu Kurau dipindahkan ke lima pusat pemindahan sementara (PPS) susulan kejadian banjir akibat hujan lebat yang melanda kawasan itu sejak semalam.

Kesemua mereka membabitkan 93 keluarga masing-masing dari Kampung Pantai Besar, Kampung Sungai Ara Dan Kampung Jemerang Star di Batu Kurau, manakala Kampung Changkat Baru Matang dan Kampung Air Kuning di Taiping.

Lima PPS yang dibuka ialah Dewan Orang Ramai Kampung Sungai Ara, Dewan Orang Ramai Pantai Besar, Sekolah Kebangsaan (SK) Kampung Pantai Besar dan Sekolah Rendah Agama Rakyat Ngah Ibrahim Al Barakah dan Dewan Orang Ramai Air Kuning.

Menurut Komander Operasi Dari Balai Bomba Dan Penyelamat (BBP) Kuala Kurau, Penguasa Bomba Mohamed Habib Mohamed Dali, pasukan bomba melakukan pemantauan di semua lokasi terlibat bagi memastikan tiada kejadian tidak diingini berlaku.

“Pasukan bomba kita telah bersedia dengan segala kemungkinan jika berlaku banjir lebih besar.

“Bot telah disediakan termasuk bot-bot kecil sekiranya perlu masuk ke kawasan yang sukar. Kami juga telah bersedia dengan kelengkapan yang perlu sebagai langkah berjaga-jaga,” katanya.

Menurut Mohamed Habib, semua mangsa dipindahkan ke tempat ekoran terdapat kawasan penempatan yang ditenggelami sehingga paras dada orang dewasa yang membahayakan penduduk.

Sementara itu, tinjauan Alhijrah Online bersama Ahli Dewan Undangan (ADUN) Changkat Jering, Ahmad Saidi Mohamad Daud mendapati arus Sungai Larut agak deras.

Menurut Ahmad Saidi, beliau telah mengarahkan semua agensi berkaitan untuk mengambil langkah berjaga-jaga kemungkinan paras air yang lebih tinggi.

“Kita sudah berbincang dan bersetuju pusat pemindahan banjir hanya diumumkan tutup sekiranya air telah surut, namun pusat pemindahan ini akan terus beroperasi sekiranya berlaku kemungkinan banjir lebih besar.

“Melihatkan keadaan cuaca sekarang ini kita jangkakan kemungkinan besar petang akan berlaku hujan lagi, jadi kalau berlaku lagi peristiwa banjir maknanya kita telah bersedia,” katanya.

Ahmad Saidi, semua PPS akan bersedia 24 jam bagi menerima mangsa banjir.

Namun katanya, setiap PPS akan dipastikan memenuhi prosuder operasi standard (SOP) bagi mengekang penularan wabak COVID-19.–AlHijrah Online / Hamimah Hamid


MADAD BANTU MANGSA TRAGEDI KEPALA AIR

MERBOK: Tragedi kepala air di Gunung Jerai yang menyebabkan bencana banjir lumpur meninggalkan kesan yang perit buat mangsa.

Bencana itu menyebabkan rumah ramai mangsa dipenuhi lumpur yang melekat di lantai dan dinding kediaman.

Simpati dengan keperitan ditanggung mangsa, Murtadha Dakwah Centre (MADAD) tampil bersama sukarelawan untuk bersama membantu membersihkan rumah mangsa yang terkesan akibat banjir lumpur.

Pengarah Urusan MADAD, Mohammad Yaakub Yusra Yusuf berkata, sebaik mengetahui musibah menimpa penduduk di sekitar Merbok, Titi Hayun dan Gurun di Kedah, bantuan khidmat mencuci dan mengemas kembali rumah mangsa dilancarkan pihaknya.

“Ketika kita sampai keadaan rumah mangsa memang agak teruk dengan ada yang lumpur setinggi paras lutut. Jadi ia akan memberi cabaran untuk mangsa kembali membersihakn kediaman.

“Jadi melalui bantuan yang MADAD gerakan diharap ia akan dapat membantu meringankan beban mangsa lebih-lebih lagi kebanyakkan daripada mereka adalah golongan B40 yang telah sedia terkesan akibat pandemik COVID-19,” katanya ketika ditemui Berita AlHijrah pada misi tersebut.

Dalam misi berkenaan, lebih 30 kediaman dibersihkan pihak MADAD secara sukarela.

Sukarelawan, Muzakkir Mazelah, 28, berkata dia terpanggil untuk menyertai misi berkenaan selepas melihat ujian yang menimpa mangsa kejadian kepala air.

“Kita sebagai orang muslim yang duduk berhampiran tak akan kita hendak duduk diam sahaja. Apa yang kami lakukan ini diharap dapat ringan beban mangsa,” katanya.

Mangsa, Amin Abdullah, 29, berkata kejadian banjir lumpur baru-baru meninggalkan kesan mendalam buat dia sekeluarga.

Katanya rumah pusaka yang didiami oleh ayah bersama dua adiknya itu teruk dibadai air yang datang bersama lumpur.

“Saya bersyukur sebab ada yang sudi datang tolong. Kalau tidak susah juga nak kemas ni sebab selut semua memang mencabar kalau buat sorang,” katanya.

Program prihatin itu merupakan salah satu usaha yang dijalankan MADAD selain penubuhan Murtadha Dakwah Centre, sebuah fasiliti pusat dakwah 24 jam yang lengkap dengan masjid, rumah warga emas, pengurusan jenazah percuma dan pendidikan percuma.

Murtadha Dakwah Centre dijangka akan siap sepenuhnya pada 2025.


17 KES POSITIF COVID-19 HARI INI, KEDUA TERENDAH SEJAK PKP

PUTRAJAYA: Sebanyak 17 kes positif COVID-19 dicatat hari ini, yang merupakan angka kedua terendah sejak pelaksanaan Perintah Kawalan Pergerakan (PKP) pada 18 Mac.

Ketua Pengarah Kesihatan Datuk Dr Noor Hisham Abdullah berkata daripada jumlah kes baharu itu, enam adalah kes import yang mendapat jangkitan di luar negara manakala 11 merupakan penularan tempatan yang melibatkan lima warga asing.

“Oleh itu, jumlah kes positif COVID-19 di Malaysia adalah sebanyak 6,872 dan jumlah kes aktif dengan kebolehjangkitan COVID-19 adalah 1,247 kes,” katanya pada sidang media harian perkembangan COVID-19 di sini hari ini.

Beliau berkata sebanyak 73 kes pulih dan dibenarkan discaj hari ini, menjadikan jumlah kumulatif pesakit yang sembuh sepenuhnya daripada jangkitan COVID-19 dan discaj dari wad ialah 5,512 orang.

Katanya terdapat 13 kes positif COVID-19 yang sedang dirawat di Unit Rawatan Rapi (ICU) dan daripada jumlah itu, lima memerlukan bantuan pernafasan.

Dr Noor Hisham berkata terdapat pertambahan satu kematian akibat COVID-19 hari ini, menjadikan jumlah kumulatif kematian di Malaysia sebanyak 113 kes.

“Kes kematian ke-113 (kes ke-6856) merupakan wanita warganegara Malaysia berumur 53 tahun. Beliau mempunyai sejarah penyakit barah dan darah tinggi. Beliau merupakan seorang kakitangan perubatan KKM di Sabah (namun bercuti sakit disebabkan barah).

“Beliau dimasukkan ke Hospital Wanita dan Kanak-Kanak Sabah, Likas pada 5 Mei 2020 disebabkan kesihatan beliau yang semakin merosot. Beliau didapati positif COVID-19 dan disahkan meninggal dunia pada 7 Mei 2020 jam 1.30 petang,” katanya.

Beliau juga berkata selain warga emas, kanak-kanak dan bayi merupakan kumpulan berisiko tinggi untuk mendapat jangkitan COVID-19 maka golongan itu perlu dilindungi agar mereka tidak mudah terdedah dan dijangkiti wabak tersebut.

“Sehingga 16 Mei (hari ini), terdapat 317 kes positif COVID-19 dalam kalangan kanak-kanak 12 tahun ke bawah. Daripada jumlah itu, 112 kes (35 peratus) adalah kanak-kanak berumur empat tahun dan ke bawah, dan 22 kes (7 peratus) adalah bayi kurang dari 1 tahun,” katanya.

Dr Noor Hisham berkata setakat ini, tiada kes kematian positif COVID-19 dicatatkan dalam kalangan kanak-kanak bawah 12 tahun.

Selangor mencatat bilangan kes positif COVID-19 tertinggi dalam kalangan kanak-kanak bawah 12 tahun iaitu 77 kes diikuti Negeri Sembilan (48), Johor (46), Wilayah Persekutuan Kuala Lumpur dan Putrajaya (28) serta Sabah (26).

Beliau juga berkata setakat ini, tiada penyakit Kawasaki dijumpai dalam kalangan kanak-kanak yang dijangkiti COVID-19.

Mengulas lanjut, Dr Noor Hisham berkata kanak-kanak mendapat jangkitan COVID-19 daripada orang dewasa yang berada di sekeliling mereka.

“Kita kena pastikan pulang sahaja ke rumah, jangan sentuh kanak-kanak dulu, mandi atau cuci tangan atau gunakan pensanitasi tangan sebab kita terdedah kepada virus yang ada dalam masyarakat. KKM juga bimbang semasa musim perayaan, kita mungkin membawa virus pulang ke kampung dan menjangkiti golongan yang berisiko,” katanya.

Justeru itu, beliau berkata adalah penting bagi masyarakat mematuhi prosedur operasi standard (SOP) yang digariskan KKM seperti mengamalkan jarak sosial, cuci tangan, elakkan perhimpunan awam dan patuh kepada 3C (tempat sesak, tempat tertutup dan bercakap jarak dekat).

“Ibu bapa, penjaga dan ahli keluarga yang lebih tua memainkan peranan penting dalam memberi pendidikan berkaitan kebersihan diri kepada kanak-kanak agar mereka dapat mengamalkan tahap kebersihan tinggi, sentiasa mencuci tangan dengan air dan sabun serta sangat digalakkan memakai penutup hidung dan mulut di kawasan umum,” katanya. — BERNAMA


TADIKA ISLAM MAIWP BERI YURAN PERCUMA

KUALA LUMPUR: Pelajar tadika Islam di bawah Majlis Agama Islam Wilayah Persekutuan (MAIWP) yang kurang berkemampuan akan menikmati yuran pengajian percuma.

Pengerusi MAIWP, Datuk Seri Syed Hussien Alhabshee berkata inisiatif itu akan dinikmati pelajar daripada keluarga golongan asnaf dan B40 di Wilayah Persekutuan.

“Sebelum ini golongan asnaf dan B40 masing-masing dikenakan yuran sebanyak 20 ringgit dan 50 ringgit,” katanya ketika ditemui selepas lawatan kerja memantau operasi tadika kelolaan MAIWP di Bandar Tasik Permaisuri, Cheras hari ini.

Menurutnya tadika Islam di bawah MAIWP telah beroperasi bermula hari ini dengan mengamalkan norma baharu.

“Ibu bapa diberi jaminan untuk hantar anak mereka di sini dan kita mengikuti SOP begitu ketat di mana sebelum masuk pelajar akan diambil suhu badan dan juga mensanitasi tangan.

“Amalan penjarakan sosial juga diamalkan dengan setiap kelas sepatutnya ada 20 pelajar jadi kita kurangkan kepada 10 sahaja,” katanya.

Setakat ini, 69 buah tadika MAIWP di Kuala Lumpur, tujuh buah di Putrajaya dan empat buah di Labuan mula beroperasi hari ini. — AlHijrah Online


BANTUAN MUSIM SEJUK SYRIA: DELEGASI MAPIM BERLEPAS KE TURKI

SEPANG: Seramai enam orang petugas Majlis Perundingan Pertubuhan Islam Malaysia (MAPIM) berangkat ke Turki bagi menguruskan bantuan khas untuk rakyat Syria yang telah tertanggug sejak penularan COVID-19 di seluruh dunia.

Ketua Pegawai Eksekutif MAPIM, Dr Sani Araby berkata, sebanyak 30 kontena bantuan dari MAPIM kini masih belum dapat diagihkan berikutan Perintah Kawalan Pergerakan (PKP) yang berkuatkuasa sejak April lalu.

“Kita telah pun membuat koordinasi pada awal tahun ini, dan sehingga kini, 30 kontena bantuan khas kepada Syria terbengkalai di gudang kita.

“Kita diminta oleh pihak agensi wakaf kerajaan Turki untuk hadir menguruskan dan ada beberapa keadaan yang memerlukan kedua-dua pihak khususnya bagi membina 56 ekar tanah untuk dibangunkan sebagai Malaysian Refugees City For Syrian (MRCFS),” katanya.

Beliau ditemui AlHijrah Online sebelum berlepas ke Turki di Lapangan Terbang Antarabangsa Kuala Lumpur, malam tadi.

Antara barangan yang terkandas di dalam kontena tersebut termasuklah 20 ribu selimut, makanan, ubat-ubatan, alat pemanas, ambulan wakaf serta baju sejuk.

Menurut Sani, misi kemanusiaan Syria kali ini merupakan misi yang penuh cabaran dan memerlukan disiplin yang tinggi.

Ini disebabkan semua delegasi perlu mengikut prosedur operasi standard (SOP) yang ditetapkan oleh kerajaan Turki, termasuk ujian saringan yang perlu dilakukan sebelum mendapat kebenaran berlepas ke Turki.

Tambahnya, misi MAPIM kali ini membelanjakan lebih RM12 juta bagi membantu rakyat Syria meliputi pembinaan MRCFS yang melibatkan pembinaan seribu buah rumah beserta klinik, empat buah sekolah, masjid dan juga Malaysian Central Kitchen.–AlHijrah Online


KAUM LELAKI MANGSA KEGANASAN RUMAH TANGGA DILINDUNGI UNDANG-UNDANG

KUALA LUMPUR: Walaupun mangsa keganasan rumah tangga sering dikaitkan dengan wanita dan kanak-kanak namun kaum lelaki yang menjadi mangsa penderaan juga dilindungi undang-undang di negara ini, kata pakar undang-undang.

Pensyarah undang-undang dari Universiti Islam Antarabangsa Malaysia (UIAM) Profesor Madya Dr Khairil Azmin Mokhtar berkata sesiapapun mangsa keganasan rumah tangga tidak kira wanita atau lelaki mempunyai hak untuk dilindungi seperti termaktub dalam Akta Keganasan Rumah Tangga 1994 [Akta 521].

“Kalau kita lihat definisi mangsa dalam Akta Keganasan Rumah Tangga 1994 [Akta 521], jelas menunjukkan akta ini tidak membezakan mangsa keganasan melalui jantina.

“Malah, kalau kita lihat dalam Perlembagaan Persekutuan Perkara 8 pun, menjamin kesamarataan seperti yang termaktub dalam Perkara 8 (1) yang menyatakan semua orang adalah sama rata di sisi undang-undang dan berhak mendapat perlindungan sama rata, tidak kira lelaki mahupun perempuan.

“Dalam Perkara 8 (2) juga menyatakan tidak boleh ada diskriminasi dalam undang-undang termasuk jantina. Ini sangat jelas, lelaki juga mempunyai hak untuk dilindungi daripada keganasan rumah tangga,” katanya ketika menjadi tetamu program Koresponden Bernama terbitan Bernama TV bertajuk ‘Keganasan Rumah Tangga: Hak Kaum Lelaki’ hari ini.

Khairil Azmin bagaimanapun berkata statistik lelaki yang membuat laporan mengenai keganasan rumah tangga sangat rendah berbanding mangsa keganasan rumah tangga yang lain.

Katanya sebagai contoh, berdasarkan statistik Jabatan Kebajikan Masyarakat Selangor, daripada 254  kes keganasan rumah tangga yang dilaporkan di Selangor dari Januari sehingga September 2020, hanya 30 orang mangsa lelaki tampil membuat laporan.

Menurutnya beliau percaya jumlah sebenar lelaki yang menjadi mangsa keganasan rumah tangga adalah lebih daripada apa yang dilaporkan itu namun mangsa mungkin hanya berdiam diri dan tidak membuat laporan kepada pihak berkuasa atas sebab-sebab tertentu.

“Ada banyak faktor mengapa kaum lelaki ini, tidak tampil melaporkan kepada pihak berkuasa mereka menjadi mangsa keganasan. Antara faktor utama ialah melibatkan maruah diri atau keluarga kerana stigma dipandang rendah oleh masyarakat sekeliling andai mereka melaporkan kepada pihak berkuasa.

“Seterusnya, ada juga lelaki yang bergantung kepada pasangan. Oleh itu, mereka takut membuat laporan mereka menjadi mangsa keganasan rumah tangga. Tidak kurang juga ada yang memberi alasan yang mereka masih sayang pada pasangan dan berharap pasangan mereka akan berubah,” jelasnya.

Dalam pada itu, Khairil Azmin menasihatkan lelaki yang menjadi mangsa keganasan rumah tangga supaya mengetepikan sikap ego untuk membuat laporan kerana takut dianggap lemah dan jangan salahkan diri sendiri kerana tidak semua keganasan yang berlaku berpunca daripada diri mereka sendiri.–AlHijrah Online


DBKL TAWAR KEDIAMAN KEPADA PESARA TENTERA TINGGAL DALAM KERETA

KUALA LUMPUR: Dewan Bandaraya Kuala Lumpur (DBKL) memperuntukkan satu unit kediaman di Perumahan Awam Seri Johor 4C, Cheras, di sini, kepada pesara tentera yang dikatakan tinggal di dalam sebuah kereta sejak 20 tahun lepas.

DBKL dalam kenyataan hari ini memaklumkan tawaran kediaman kepada bekas anggota Angkatan Tentera Malaysia Mohd Redzuan Abdullah itu, berkuat kuasa hari ini.

“Menteri Wilayah Persekutuan Datuk Seri Dr Shahidan Kassim akan menyerahkan sendiri surat tawaran kediaman kepada pesara berkenaan dalam waktu yang terdekat,” menurut kenyataan itu.

Semalam Setiausaha Politik kepada Menteri Wilayah Persekutuan Datuk Mustapa Kamal Mohd Yusoff, Ahli Lembaga Penasihat Bandaraya Kuala Lumpur Datuk Seri Zainal Abidin Mohd Rafique serta Pengarah Jabatan Pembangunan Komuniti dan Kesejahteraan Bandar DBKL Ismadi Sakirin menziarahi pesara berkenaan.

Terdahulu nasib Mohd Redzuan mendapat perhatian Perdana Menteri Datuk Seri Ismail Sabri Yaakob yang mahu pesara itu diberikan sebuah rumah transit dalam masa terdekat dengan kerjasama Kementerian Wilayah Persekutuan.–AlHijrah Online


ERDOGAN SARAN MALAYSIA DAN TURKIYE CARI JALAN TANGANI ISU ISLAMOFOBIA

SEREMBAN: Perdana Menteri Datuk Seri Anwar Ibrahim berkata Presiden Recep Tayyip Erdogan menyarankan agar Malaysia dan Turkiye mencari jalan serta menjalin kerjasama dalam menangani isu Islamofobia.

Anwar berkata Erdogan memaklumkan perkara itu kepada beliau ketika mereka bercakap di telefon tiga hari lepas.

“Beliau memang kerap telefon, kurang-kurang sebulan sekali, cakap pelbagai hal, hal keluarga, sembang-sembang… dan beliau cadangkan kami berdua cari jalan untuk tingkatkan usaha jadi benteng melawan serangan Islamofobia, beliau tak suruh PAS, dia lagi tak kenal Presiden Bersatu.

“Dia cadang kita buat, jadi saya kata boleh, saya minta dia siapkan jentera, cadangan dan beliau minta jumpa di New York ketika Persidangan Bangsa-Bangsa Bersatu yang dijadualkan pada September ini, “ katanya ketika berucap pada Jelajah Perpaduan MADANI Negeri Sembilan di sini malam ini.

Perdana Menteri berkata ini berikutan nama Malaysia diangkat kedudukannya di mata dunia dan yakin dengan keupayaan negara untuk turut serta dan menjadi benteng serangan Barat termasuk dalam isu pembakaran al-Quran.

Beliau berkata Malaysia bersikap tegas dalam perkara itu selain tidak mengizinkan penghinaan ke atas mana-mana agama dalam negara.

“Apa kita buat (dalam kes pembakaran al-Quran), yang pertama, kita bantah…  Menteri Luar (panggil Duta Sweden) bagi ingatan… ini kerja biadab. Kita arahkan sejuta naskhah al-Quran kita diedar ke seluruh dunia dan 15,000 naskhah dalam Bahasa Sweden kita hantar ke Sweden, itu cara kita balas (perbuatan membakar al-Quran) kepada mereka,” katanya.

Pengerusi  Pakatan Harapan (PH) itu juga berkata tempoh kempen PRN yang melibatkan kerjasama PH serta UMNO dan kini memasuki babak akhir merupakan percubaan baharu bagi menguatkan semangat perpaduan demi menyelamatkan negara serta mengangkat semula Malaysia sebagai negara hebat di mata dunia.

“Dalam rundingan antara PH dan UMNO, kita putuskan pertama, (hormati) prinsip Perlembagaan, PH setuju UMNO lebih lagilah, kita nak selamatkan negara ini dan membawa perubahan… kalau nak angkat martabat orang Melayu dan lain-lain, jadikan Malaysia negara ulung di Asia Tenggara.

“Kita kena anjak cara lama kepada cara baharu, dan ini yang kita lakukan,” katanya yang turut menyeru pengundi memilih calon yang diketengah oleh parti gabungan dalam Kerajaan Perpaduan agar kaum lain berasa selamat dan tidak diketepikan oleh mana-mana pihak. –AlHijrah Online


85 PERATUS KES SULH ANTARA 2019 HINGGA 2022 BERJAYA DISELESAIKAN

SEPANG: Sebanyak 32,718 kes atau 85 peratus daripada 38,683 kes sulh yang didaftarkan di mahkamah syariah seluruh negara sejak 2019 hingga 2022, berjaya diselesaikan secara damai melalui prosiding sulh.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata bagi kes-kes yang tidak berjaya diselesaikan melalui prosiding sulh, ia akan dibicarakan di hadapan hakim.

“Antara kes yang berjaya diselesaikan menerusi prosiding sulh ialah pertikaian anak, harta, nafkah dan tuntutan mutaah,” katanya kepada pemberita selepas Majlis Penyampaian Sijil Profesional Kursus Kemahiran Sulh-Mediasi dan Pelancaran Skuas Sulh di sini hari ini.

“Bayangkan jika tiada sulh mediasi ini, 38,000 kes yang didaftarkan tadi akan terus pergi ke hadapan mahkamah sedangkan kes-kes ini boleh diselesaikan dengan baik melalui sulh-mediasi,” tambahnya.

Mohd Na’im berkata sulh bukan sahaja menyelesaikan pertikaian pihak-pihak yang terlibat tetapi lebih daripada itu, contohnya jika melibatkan perebutan hak jagaan anak, pegawai sulh akan turut menekankan bagaimana membina hubungan yang baik demi menjaga kebajikan anak-anak.

“Itu pentingnya sulh berbanding kes hak jagaan anak ini dibicarakan dan dipertikai di hadapan hakim, sedangkan sulh-mediasi diselesaikan dalam kawasan yang tertutup, suasana yang penuh harmoni, maka dalam konteks itu anak itu insya-Allah kita harapkan besar dalam keadaan tenang sejahtera, maknanya walaupun ibu bapa bercerai tapi dapat lihat kepentingan anak,” katanya.

Terdahulu dalam ucapannya Mohd Na’im berkata sulh-mediasi merupakan satu pendekatan yang meraikan pandangan pihak-pihak, mengiktiraf kepentingan, mencari penyelesaian bersama dan mengutamakan pendamaian yang bersifat lestari dalam masyarakat.

Pada majlis itu, beliau turut menyampaikan  Sijil Kemahiran Sulh-Mediasi kepada 99 pelajar Universiti Sains Islam (USIM)  yang menghadiri kursus tersebut selama lima hari dan lulus penilaian mengikut standard yang telah ditetapkan.–AlHijrah Online


PTPTN UMUM 3.05 PERATUS DIVIDEN SSPN 2022

PUTRAJAYA: Perbadanan Tabung Pendidikan Tinggi Nasional (PTPTN) hari ini mengumumkan dividen Skim Simpanan Pendidikan Nasional (Simpan SSPN) bagi 2022 sebanyak 3.05 peratus.

Menteri Pengajian Tinggi Datuk Seri Mohamed Khaled Nordin pada Majlis Pengumuman Dividen Simpan SSPN 2022 dan Pelancaran Kempen Ganjaran Kesetiaan Simpan SSPN Prime 2023 di sini hari ini berkata pemberian dividen itu melibatkan anggaran peruntukan RM266.17 juta yang akan memanfaatkan kira-kira 5.73 juta pendeposit akaun Simpan SSPN.

“Dividen 3.05 peratus ini bukan sahaja lebih tinggi berbanding agihan dividen sebanyak 3 peratus pada 2021.”

“Malah, merupakan kadar dividen yang kompetitif kerana lebih tinggi berbanding kadar keuntungan simpanan di akaun semasa dan simpanan tetap di sesetengah bank yang menawarkan kadar faedah keuntungan antara hanya 2.05 peratus hingga 2.75 peratus,” katanya.

Turut hadir Timbalan Menteri Pendidikan Tinggi Datuk Mohammad Yusof Apdal, Ketua Setiausaha Kementerian Pendidikan Tinggi Datuk Seri Abdul Razak Jaafar dan Ketua Eksekutif PTPTN Ahmad Dasuki Abdul Majid.

Mohamed Khaled berkata sejak diperkenalkan pada 2004, PTPTN telah mengagihkan jumlah dividen keseluruhan bernilai RM1.33 bilion.

Setakat 31 Dis tahun lepas, sebanyak 5.73 juta akaun Simpan SSPN telah dibuka, melibatkan nilai deposit sebanyak RM14.24 bilion, katanya.

Mohamed Khaled berkata tahun lepas, Simpan SSPN merekodkan nilai simpanan yang membanggakan sekalipun negara berdepan dengan persekitaran ekonomi yang tidak menentu.

“Deposit Simpan SSPN yang diterima pada tahun lepas berjumlah RM3.36 bilion iaitu 119.93 peratus lebih tinggi berbanding sasaran awal sebanyak RM2.8 bilion.”

“Jumlah ini menunjukkan peningkatan sebanyak RM350.55 juta berbanding 2021 yang mencatatkan nilai simpanan sebanyak RM3.01 bilion,” katanya.

Dari segi pembukaan akaun baharu, Mohamed Khaled berkata sebanyak 491,984 akaun telah dibuka pada tahun lepas berbanding sasaran sebanyak 400,000 akaun.

“Kesemua pencapaian ini membuktikan keyakinan dan sokongan para pendeposit Simpan SSPN kekal utuh dan berterusan,” katanya.

Beliau berkata sambutan menggalakkan masyarakat ke atas Simpan SSPN bukanlah sesuatu yang mengejutkan kerana simpanan itu disokong dengan pelbagai keistimewaan dan manfaat.

“Selain menjadi satu-satunya produk simpanan yang memberikan keistimewaan pelepasan taksiran cukai pendapatan ke atas simpanan hingga RM8,000 setahun, Simpan SSPN turut dilengkapi dengan perlindungan takaful ke atas pendeposit, Geran Sepadan hingga RM10,000 untuk satu keluarga yang layak, simpanan yang dijamin kerajaan dan pelaburan patuh syariah,” katanya.

Mohamed Khaled pada majlis itu turut melancarkan Kempen Ganjaran Kesetiaan Simpan SSPN Prime 2023 pada kadar satu peratus sebagai hadiah istimewa kepada para pendeposit Simpan SSPN Prime yang membuat penabungan dalam jangka masa panjang dan sebagai ganjaran tambahan selain dividen tahunan.

Beliau berkata Ganjaran Kesetiaan itu akan dinikmati oleh pendeposit Simpan SSPN Prime yang membuat simpanan minimum RM500 dalam tempoh promosi iaitu bermula 5 April hingga 31 Julai 2023 dan layak disertai oleh pendeposit yang membuka akaun Simpan SSPN Prime pada 2004 hingga 31 Dis 2019.

“Dengan pemberian 3.05 peratus dividen dan satu peratus Ganjaran Kesetiaan, saya harap kedua-dua insentif ini akan terus memberi galakan dan meningkatkan keyakinan pendeposit Simpan SSPN,” katanya.


AKADEMI QURRA’: LAHN JALI PUNCA SAIFULLAH TERSINGKIR

KUALA LUMPUR: Penyingkiran Tilmiz Saifullah pada minggu separuh akhir program realiti Akademi Qurra’ berpunca dari kesalahan ‘Lahn Jali’ dalam bacaannya di pusingan pertama pertandingan itu semalam.

Ulama alim tentang ilmu al-Quran telah menggariskan dua jenis kesalahan dalam pembacaan al-Quran iaitui Lahn Jali dan Lahn Khafi.

Lahn Jali merupakan kesalahan nyata ataupun berat seperti tertukar baris atau kalimah sementara Lahn Khafi adalah kesalahan yang ringan dan boleh dimaafkan.

Tilmiz Saifullah atau nama penuhnya Saifullah Khanip Rofli, 19, telah tertukar huruf bacaannya pada Surah an-Naml ayat 21.

Juri jemputan Ustaz Dr Anuar Hasin berkata, Saifullah telah tertukar huruf ha (ح) kepada huruf jim (ج) pada bacaannya dalam kalimah …لَاَا۟ذْبَحَنَّهٗٓ…

Menurutnya, kesilapan tanpa sengaja Saifullah itu merupakan kesalahan berat dalam bacaan al-Quran.

Bagi Ketua Juri Ustaz Tarmizi Abdul Rahman, kesilapan Saifullah itu antara sebab remaja itu tersingkir pada peringkat separuh akhir semalam.

Beliau bagaimanapun yakin Saifullah akan belajar dari kesilapan dan akan semakin berhati-hati dalam bacaan selepas ini.

Selain Saifullah, Tilmizah Nazhirah atau Nurnazhirah Shaharudin, 24, juga tersingkir pada minggu separuh akhir.

Ini bermakna lima peserta Akademi Qurra’ iaitu Tilmizah Maghfirah; Tilmizah Nooraini; Tilmiz Fahmi; Tilmiz Zuhdi dan Tilmiz Akasyah akan berentap di peringkat akhir Akademi Qurra’ yang bersiaran langsung pada Sabtu 18 Mac 2023 jam 9 malam.—AlHijrah Online


DISKAUN 50 PERATUS SAMAN TRAFIK DILANJUTKAN SEHINGGA 15 APRIL

KUALA LUMPUR: Tawaran diskaun 50 peratus bagi saman trafik menerusi aplikasi ‘MyBayar Saman’ dilanjutkan selama empat hari iaitu sehingga 15 April.

Menurut Pengarah Jabatan Siasatan Penguatkuasaan Trafik (JSPT) Bukit Aman, Datuk Azisman Alias, lebih RM73 juta bayaran saman berjaya dikutip melalui aplikasi tersebut dalam masa 18 hari sehingga semalam.

Tambahnya, sebanyak 659,998 saman yang dibayar sejak tawaran berkenaan dilancarkan pada 25 Mac lalu.

“Atas permintaan dan sambutan yang menggalakkan daripada orang awam, JSPT melanjutkan empat hari tawaran diskaun 50 peratus sehingga Khamis yang boleh dibayar menerusi MyBayar Saman.

“Seramai 708,030 pengguna juga telah mendaftar melalui aplikasi mudah alih tersebut,” katanya.

Sebelum ini, Ketua Polis Negara, Tan Sri Abdul Hamid Bador mengumumkan diskaun saman sehingga 50 peratus jika pesalah trafik membayarnya melalui portal atau aplikasi ‘MyBayar Saman’.

Tawaran diskaun yang dilancarkan bersempena Sambutan Hari Peringatan Polis ke- 214 iaitu pada 25 Mac lalu.

Semua jenis kompaun saman diberikan diskaun 50 peratus kecuali enam kesalahan utama iaitu memotong garis kembar, memandu di lorong kecemasan, memandu melebihi had laju ditetapkan di lebuh raya, menggunakan telefon bimbit semasa memandu dan tidak berhenti di lampu isyarat.


PENINGKATAN KES COVID-19 BUKAN KONSPIRASI TANGGUH RAYA AIDILFITRI – KJ

PUTRAJAYA: Peningkatan kes COVID-19 melibatkan varian Omicron di Malaysia bukan satu konspirasi untuk menangguhkan perayaan Aidilfitri pada Mei depan, sebaliknya dihadapi banyak negara.

Menteri Kesihatan Khairy Jamaluddin Abu Bakar berkata, gelombang Omicron turut melibatkan negara-negara antarabangsa termasuk Eropah.

“Gelombang Omicron ini bukanlah hanya berada di Malaysia sahaja, bukanlah konspirasi “KJ” untuk menafikan Hari Raya lagi. Namun, ia sebenarnya telah kena di semua negara.

“Singapura melaporkan lebih 13,208 kes baharu jangkitan COVID-19 pada 4 Februari 2022, tiga kali ganda berbanding hari sebelumnya.

“Pada 5 Februari, Korea pula melaporkan kes harian sebanyak 38,670 kes, Indonesia (33,729 kes), Thailand (10,879 kes), Filipina (7,469 kes), Australia (22,985) kes dan Jepun 102,275 kes,” katanya dalam sidang media, hari ini.—AlHijrah Online


SOP SOLAT TARAWIH MUNGKIN LEBIH LONGGAR

KUALA LUMPUR: Kerajaan memberi jaminan ibadat solat sunat Tarawih dibenar dilaksanakan di masjid dan surau di seluruh negara pada bulan Ramadan yang bakal tiba.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, prosedur operasi standard (SOP) pelaksanaan ibadat berkenaan juga mungkin lebih longgar.

Jelasnya, setakat ini SOP tersebut masih belum diputuskan namun operasi masjid dan surau akan berjalan seperti biasa walaupun jumlah kes COVID-19 di Malaysia melepasi 20,000.

“Garis panduan mungkin menggunakan SOP sedia ada atau dilonggarkan. Ia bergantung kepada keadaan dan nasihat KKM kemudian kita akan berbincang dengan pihak berkuasa agama negeri,” katanya selepas diminta mengulas SOP imarah masjid dan surau sepanjang Ramadan.

Ujar Idris, SOP yang dikeluarkan KKM nanti akan dibincangkan bersama pihak berkuasa agama Islam negeri bagi tindakan lanjut mengikut negeri masing-masing.

“Insyaallah imarah masjid tahun ini akan berjalan. Kita doa kepada Allah SWT agar penularan COVID-19 tidak serius. Kalau semakin teruk, kita akan ikut nasihat KKM dan bila sudah ada SOP baharu, kita akan jaga elok-elok,” katanya.–AlHijrah Online


Inkues Adib: Kecederaan disebabkan objek tumpul

SHAH ALAM – Kesan merah dan lebam pada kecederaan Muhammad Adib Mohd Kassim adalah dipercayai disebabkan oleh objek tumpul.

Saksi
 ke-10 Inkues Kematian Muhammad Adib, Mohd Hafizan Nordin berkata, ia
adalah berdasarkan andaiannya yang sebelum ini bertugas sebagai pembantu
 perubatan Angkatan Tentera Malaysia (ATM).

“Bukan kayu. Rasanya seperti tangan atau tapak kasut keras,” katanya.

Menurutnya,
 dia nampak kecederaan Muhammad Adib ketika membantu mengusung anggota
bomba itu ke kabin (bucket) belakang Mitsubishi Storm miliknya untuk
dibawa ke hospital.

“Saya nampak kecederaan bermula di bahagian
bawah ketiak sehingga kawasan pinggang Muhammad Adib kerana ketika itu
dia hanya berseluar celoreng,” katanya.

Dia berkata, dia berada di Jalan Usaha berdekatan Kuil Sri Maha Mariamman untuk ke Kota Kemuning.

“Saya tak tahu di situ ada kuil sebab saya menggunakan aplikasi Waze.

“Apabila
 tiba saya nampak ada orang menjerit meminta tolong kepada kereta di
hadapan namun kereta itu tidak menurunkan cermin,” katanya.

Mohd
Hafizan,33, yang kini bekerja sebagai pengawal peribadi berkata, dia
kemudiannya menurunkan cermin dan membuka pintu untuk turun daripada
kenderaannya.

“Ketika menurunkan cermin, ada seorang perempuan India menjerit kepada saya: Dik, dik jangan turun nanti kena pukul.

“Tetapi saya sudah turun dan pergi ke arah mereka yang mengusung anggota bomba dan bawa ke kabin belakang,” katanya.

Menurutnya,
 dia bertanyakan dengan salah seorang kumpulan itu hospital mana yang
terdekat sebelum memutuskan untuk ke Pusat Perubatan Subang Jaya (SJMC)

“Perjalanan memakan masa 10 hingga 15 minit dengan kelajuan 80 hingga 100 km/j,” katanya.

Prosiding pada hari keenam ditangguhkan dan bersambung hari ini jam 10 pagi. – SINAR ONLINE


TERTEKAN PEDAL MINYAK, REMAJA REMPUH PELANGGAN MEDAN SELERA

MELAKA: Gara-gara tertekan pedal minyak, seorang remaja berusia 16 tahun secara tidak sengaja merempuh pelanggan di Medan Selera Tanjung Kling di sini, petang semalam.

Ketua Polis Daerah Melaka Tengah ACP Christopher Patit berkata dalam kejadian 2.43 petang itu, kereta Toyota Avanza dikendalikan remaja terbabit turut melanggar kereta Proton Suprima S yang diparkir bersebelahan.

“Sebelum kejadian itu, remaja berkenaan diarahkan ibunya untuk memanaskan enjin kereta sebelum tertekan pedal minyak dan menukar gear kereta berkenaan pada mode mengundur.

“Akibat tindakan itu, kereta berkenaan telah mengundur secara mengejut lalu melanggar kereta yang diparkir bersebelahannya selain turut merempuh pelanggan yang sedang makan di medan selera terbabit,” katanya dalam kenyataan di sini hari ini.

Beliau berkata kemalangan itu menyebabkan Proton Suprima S tersebut mengalami kerosakan pada pintu dan cermin kereta namun pemandu kereta itu serta remaja tersebut tidak mengalami kecederaan.

Bagaimanapun, katanya pihak polis tidak mengetahui jumlah atau keadaan pelanggan yang terlibat dalam rempuhan itu kerana tiada laporan dibuat.

Christopher berkata kes disiasat di bawah Seksyen 43(1) Akta Pengangkutan Jalan 1987 kerana memandu secara tidak cermat sehingga menyebabkan kemalangan jalan raya.

Hari ini, satu video berdurasi 21 saat tular di media sosial, memaparkan sebuah kereta Toyota Avanza melanggar kereta diparkir bersebelahan sebelum mengundur secara laju dan merempuh pelanggan termasuk kanak-kanak dan bayi di medan selera itu. —AlHijrah Online


COVID-19: EU TINGKAT TAHAP RISIKO, NAMUN TIDAK TUTUP PINTU SEMPADAN

BRUSSELS: Pusat Pencegahan dan Kawalan Penyakit Eropah (ECDC) pada Isnin meningkatkan tahap risiko jangkitan COVID-19 kepada tahap tinggi, namun Kesatuan Eropah (EU) masih tidak menutup pintu sempadan antara negara anggotanya, lapor agensi berita Xinhua.

Menurut penilaian ECDC, risiko jangkitan COVID-19 ke atas orang di EU/ EEA (Kawasan Ekonomi Eropah) dan United Kingdom pada tahap “sederhana hingga tinggi”. Sebelum ini pada 23 Februari, penilaian adalah “rendah hingga sederhana”.

“Dengan kata lain virus terus menular,” kata Presiden Suruhanjaya Eropah Ursula von der Leyen pada sidang akhbar di Brussels.

PENINGKATAN KES BAHARU

Sejak wabak COVID-19 dilaporkan di Itali yang menyaksikan sejumlah 1,835 orang sah dijangkiti, ECDC menjalankan penilaian setiap hari selama lebih seminggu.

Sebanyak 52 kematian dilaporkan, 149 lagi pesakit pulih, kata ketua Jabatan Perlindungan Awam Itali dan Pesuruhjaya untuk kecemasan COVID-19, Angelo Borrelli.

Dalam taklimat pada Isnin lebih 23,300 ujian telah dijalankan sejak pertama kali epidemik dikesan 21 Februari lalu.

Jerman pula melaporkan 150 kes disahkan pada Isnin yang dilaporkan di 10 daripada 16 negeri persekutuan.

Walaupun situasi menggusarkan, Menteri Kesihatan Jerman Jens Spahn menganggap tidak perlu menutup sempadan di samping tidak mengalakkan pembatalan acara utama atau penutupan operasi syarikat.

Tahap risiko jangkitan di Jerman dikategorikan “sederhana”.

Di Perancis pula mencatatkan 191 kes dengan tiga kematian pada Isnin. Kes jangkitan meningkat 61 berbanding Ahad, menyaksikan kerajaan Perancis melarang semua aktiviti perhimpunan.

Di kawasan lebih 10 kes jangkitan disahkan, sekolah ditutup sehingga diberitahu kelak dan penduduk disyorkan mengehadkan perjalanan mereka.

Britain pula bertindak menandatangani satu  pelan terperinci untuk memerangi virus maut itu.

Perkara itu dimuktamadkan ketika Perdana Menteri Boris Johnson pada Isnin mempengerusikan mesyuarat jawatankuasa kecemasan COBRA, ketika Britain mengesahkan empat kes baharu menjadikan jumlah keseluruhan sehingga kini 40.

Johnson berkata meskipun wabak semakin menular, beliau menggesa orang ramai menjalankan perniagaan seperti biasa kerana ketika ini keadaan masih terkawal.

Di Austria, bilangan pesakit meningkat kepada 18 orang pada Isnin.Ketua Pengarah Keselamatan Awam Franz Lang berkata pihak berkuasa telah mengambil langkah-langkah pencegahan bagi memastikan keadaan terkawal.

Finland pula melaporkan satu lagi kes baharu dengan jumlah keseluruhan sebanyak tujuh kes.

Kementerian Hal Ehwal Sosial dan Kesihatan Finland berkata pada Isnin kira-kira 150 orang tanpa diagnosis di kuarantin.

Menurut pihak berkuasa, apabila kadar jangkitan melebihi peratusan tertentu, Finland akan menghentikan arahan kuarantin terhadap mereka yang tiodak didiagnosis.

“Ini dilihat perlu untuk memastikan masyarakat dapat terus berfungsi,” katanya.

Susulan Sweden meningkatkan tahap risiko kepada “sangat tinggi” pada Jumaat lalu, negara menaikkan tahap risiko penularan “rendah” kepada “sederhana” pada Isnin.

LANGKAH PERANGI VIRUS

Setakat ini lebih 20 negara Eropah terjejas wabak COVID-19. Langkah-langkah pencegahan telah diambil termasuk menghasilkan penawar.

EU berusaha menyelaraskan langkah pencegahan antara negara anggota dalam usaha memastikan persediaan secara menyeluruh.

“Terdapat banyak usaha melakukan penyelarasan sejak lapan minggu lalu,” kata von der Leyen.

Sambil memuji usaha diambil Suruhanjaya Eropah, beliau turut  mengumumkan penubuhan pasukan tindak balas COVID-19, dianggotai  lima Pesuruhjaya Eropah.

Pasukan itu akan menumpukan kepada tiga agenda utama – perubatan, mobiliti dan ekonomi.

Pada sidang akhbar, persoalan sama ada aktiviti orang ramai akan disekat telah dibangkitkan namun, von der Leyen berkata perkara itu tidak dibincangkan.

Bagaimanapun, Republik Czech pada Isnin mengikuti langkah beberapa negara lain dengan menggantung operasi penerbangan terus dari kawasan terjejas termasuk Korea Selatan dan utara Itali.

“Kami menggantung penerbangan dari Milan, Bergamo, Venice, Bologna di Itali dan Korea Selatan kerana ia dilihat perlu bagi melindungi rakyat kita,” kata Menteri Kesihatan Czech Adam Vojtech di Twitter. — BERNAMA


TIADA BUKTI BERLAKU PEMBERSIHAN ETNIK DI SYRIA

WASHINGTON: Seorang pegawai kanan Amerika Syarikat (AS) dari Rumah Putih pada Rabu berkata Washington tidak pernah mendengar sebarang bukti berkaitan “pembersihan etnik” oleh Turki di timur laut Syria, lapor agensi berita Anadolu.

“Setakat ini, saya tidak rasa kami telah melihat sebarang bukti pembersihan etnik. Jadi, anda tahu bahawa perkara ini akan menjadi sesuatu yang amat serius sekiranya berlaku,” kata pegawai itu kepada pemberita melalui telefon, dengan syarat namanya tidak disiarkan.

Pada 9 Okt, Turki melancarkan Operasi Peace Spring bagi menghapuskan pengganas dari utara Syria di timur Sungai Euphrates dalam usaha menjaga keselamatan di sempadan negara itu dan kepulangan selamat pelarian Syria selain memastikan integriti wilayah Syria.

Tindakan itu telah mengundang kritikan dari seluruh dunia yang mendakwa tentera Turki sedang melakukan “pembersihan etnik” terhadap penduduk Kurdish di timur laut Syria.

“Saya harap perkara itu tidak akan berlaku. Kami telah dimaklumkan oleh rakan-rakan kami dari Turki bahawa tiada rancangan sedemikian. Jadi, saya tidak fikir ia akan berlaku,” kata pegawai itu.

Maklumat ringkas melalui telefon itu diberikan beberapa jam selepas Washington menarik balik semua sekatan terhadap Ankara susulan operasi tersebut yang membabitkan dua kementerian dan tiga menteri.

“Kami berharap untuk menjalin hubungan baik dengan Turki, yang merupakan anggota NATO. Kami juga berharap untuk meneruskan hubungan baik dengan puak Kurdish di Syria. Kami mengharapkan yang terbaik berlaku di Syria,” kata pegawai itu merujuk kepada Parti Pekerja-Pekerja Kurdistan (PKK)/Unit Perlindungan Rakyat (YPG).

Erdogan dan rakan sejawatnya dari Rusia, Vladimir Putin, telah mengadakan pertemuan pada Selasa di pekan peranginan Sochi di Laut Hitam beberapa jam sebelum tempoh operasi itu dihentikan seketika berakhir.

Ankara dan Moscow mencapai kata sepakat yang menyaksikan pejuang PKK/YPG akan berundur sejauh 30 kilometer (19 batu) di selatan sempadan Turki dengan utara Syria dalam tempoh 150 jam dan pasukan keselamatan dari Turki dan Rusia akan menjalankan rondaan bersama di sana.

Dalam kempen keganasan lebih 30 tahun ke atas Turki, PKK yang telah disenarai sebagai sebuah pertubuhan pengganas oleh Turki AS dan Kesatuan Eropah, telah bertanggungjawab atas kematian 40,000 orang termasuk wanita, kanak-kanak dan bayi. YPG merupakan cabang PKK di Syria. — BERNAMA


SPOTIFY TV ALHIJRAH TAWAR LEBIH 200 KANDUNGAN AUDIO ISLAMIK

KUALA LUMPUR: Bermula Ramadan ini, AlHijrah Media Corporation (TV AlHijrah) melancarkan platform digital ‘Spotify TV AlHijrah‘ dalam usaha media Islamik itu memenuhi kehendak audiens di dalam dan luar negara.

Spotify TV AlHijrah itu menawarkan lebih 200 kandungan audio Islamik seperti tazkirah dan nasyid yang akan dikemaskini setiap hari.

Antara kandungan audio menarik adalah program tazkirah 30 Minit Ustaz Don, Taman Syurga, Kisah Nabi, Madrasah Sirah, Ihya Ramadan, E-Kaunter Netizen, Surah-surah Al-Quran dan Malam Cinta Rasul.

Ketua Unit Digital TV AlHijrah, Mohd Fairos Ibrahim menyifatkan aplikasi Spotify sebagai platform digital yang menjadi kemestian dalam usaha dakwah.

Beliau berkata untuk kekal relevan dalam dunia ledakan digital, teknologi harus dimanfaatkan dengan sebaik mungkin.

“Spotify dilihat dapat mendekatkan lagi penonton kepada TV AlHijrah,” katanya kepada AlHijrah Online di sini hari ini.

Beliau berkata penerokaan platform Spotify ini sejajar dengan peredaran zaman dan mempelbagaikan pilihan kepada audiens TV AlHijrah.

“Melalui Spotify ini, penonton TV AlHijrah mempunyai pilihan mendengar semula bacaan al-Quran, tazkirah, kuliah, nasyid dan rancangan yang sebelum ini, hanya dapat ditonton melalui televisyen,” katanya.

Spotify TV AlHijrah turut menawarkan kandungan berbentuk keagamaan seperti perbincangan mengenai solat terawih, amalan di bulan Ramadan, zakat, sedekah dan infak pada bulan yang mulia bagi umat Islam itu.

Orang ramai hanya perlu follow Spotify TV AlHijrah untuk akses kepada program menarik ini. — AlHijrah Online/ Syed Azwan Syed Ali


TIADA SEKATAN JALAN RAYA BESAR-BESARAN DALAM FASA ENDEMIK

KUALA LUMPUR: Polis Diraja Malaysia tidak akan melaksanakan sekatan jalan raya (SJR) pematuhan prosedur operasi standard (SOP) COVID-19 secara besar-besaran selepas memasuki fasa endemik.

Menteri Kesihatan Khairy Jamaluddin Abu Bakar bagaimanapun berkata, PDRM tetap akan melakukan pemeriksaan secara rawak di restoran dan premis di bawah Ops Patuh.

“Ya, ini akan kekal sebagai sebahagian daripada Ops Patuh PDRM. Pemeriksaan secara rawak di restoran dan premis akan terus dilakukan untuk pematuhan SOP terutamanya di pintu-pintu masuk, perkara ini kekal penting.

“Tetapi tentunya tidak ada sekatan jalan raya yang besar,” ulas Khairy di laman Twitternya.

Sementara itu, Khairy menyarankan orang ramai untuk melakukan ujian saringan COVID-19 dengan lebih kerap selepas kebenaran rentas negeri dibenarkan.

Katanya, langkah tersebut penting terutamanya mereka yang berada dalam persekitaran hubungan dan mobiliti tinggi.

“Sekiranya anda ingin pulang ke kampung untuk berjumpa dengan ibu bapa, lakukan ujian air liur RTK Antigen. Jaga keselamatan mereka,” menerusi ciapannya, hari ini.

Ujar Khairy, tanggungjawab untuk mengelakkan daripada dijangkiti COVID-19 kini terletak pada tingkah laku peribadi.

“Ketika kita beralih ke fasa endemik, kita tidak boleh mengatur sekatan jalan raya untuk melihat sama ada anda telah divaksinasi atau melakukan ujian saringan.

“Kini ia banyak bergantung kepada tanggungjawab dan tingkah laku peribadi, saya percaya kita dapat menghadapi cabaran dalam pembukaan dengan selamat,” jelasnya.

Hari ini, jumlah vaksinasi lengkap populasi dewasa mencecah 88.4 peratus atau 20,819,254 manakala 73.8 peratus atau 24,085,144 mendapat sekurang-kurangnya satu dos vaksin.—AlHijrah Online


POLIS TAHAN LELAKI HANTAR EMEL ANCAMAN BOM PALSU

IPOH: Polis menahan seorang lelaki yang disyaki terlibat dalam kes ancaman bom palsu menerusi emel di sebuah pusat beli-belah, di sini, petang semalam.

Ketua Polis Daerah Ipoh ACP Yahaya Hassan berkata suspek ditahan 11.30 malam tadi di rumahnya di Kampar dan polis turut merampas sebuah alat komunikasi yang digunakan untuk menghantar emel itu.

“Lelaki tempatan berusia 43 tahun itu mempunyai sejarah penyakit psikiatri dan sedang menerima rawatan di Klinik Pakar Psikiatri, Hospital Raja Permaisuri Bainun (HRPB) Ipoh.”

“Kes disiasat di bawah Seksyen 507 Kanun Keseksaan atas kesalahan menakutkan secara jenayah dan kertas siasatan akan dirujuk kepada Timbalan Pendakwa Raya untuk tindakan selanjutnya,” katanya dalam kenyataan hari ini.

Katanya, saringan awal ujian air kencing turut dijalankan dan mendapati suspek bebas pengaruh dadah.

Semalam, pada 4.57 petang, pihaknya menerima laporan daripada pengurus sebuah pusat beli-belah yang telah menerima emel daripada individu tidak dikenali menyatakan terdapat ancaman bom di bangunan berkenaan.

“Sepasukan Unit Pemusnah Bom (UPB) daripada Ibu Pejabat Polis Kontinjen (IPK) Perak telah menjalankan pemeriksaan menyeluruh di bangunan itu dan mengesahkan maklumat tersebut adalah palsu,” kata Yahaya.–AlHijrah Online


HINA RAJA PERMAISURI AGONG, FAHMI REZA DITAHAN POLIS

KUALA LUMPUR: Aktivis dan pereka grafik bebas, Fahmi Reza, ditahan polis pada malam tadi, bagi membantu siasatan kes menghina Raja Permaisuri Agong Tunku Azizah Aminah Maimunah Iskandariah.

Pengarah Jabatan Siasatan Jenayah (JSJ), Bukit Aman, Datuk Huzir Mohamed mengesahkan tangkapan tersebut dalam satu kenyataan lewat malam Jumaat.

“Pada 23 April 2021, Jabatan Siasatan Jenayah (JSJ) Bukit Aman telah menahan Mohd Fahmi Reza bin Mohd Zarin (pemilik akaun Facebook Fahmi Reza) di Kuala Lumpur.

“Suspek akan dibawa ke hadapan Majistret pada 24 April 2021 untuk tujuan permohonan reman di bawah seksyen 117 Kanun Prosedur Jenayah bagi siasatan lanjut,” katanya.

Siasatan dijalankan oleh Unit Siasatan Jenayah Terkelas (USJT), bahagian D5, JSJ, Bukit Aman di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998.

Terdahulu, Ketua Polis Daerah Dang Wangi, Asisten Komisioner Mohamad Zainal Abdullah mengesahkan penahanan Fahmi, lapor Utusan Malaysia.

Menurut Zainal, siasatan akan dijalankan pasukan dari Bukit Aman.

Sebelum ini, Fahmi telah memuat naik gambar wajah Raja Permaisuri Agong dengan kapsyen bertulis “Dengki ke” dalam akaun Facebook miliknya.

Sementara itu peguam Fahmi, Yohendra Nadarajan, mendakwa tangkapan dibuat kira-kira jam 7 malam sebelum dia dibawa ke IPD Dang Wangi.–AlHijrah Online


HISHAMMUDDIN MAHU ANWAR KEMUKA BUKTI DAKWAAN ATM UNDI AWAL

SUNGAI BULOH: Menteri Kanan Pertahanan, Datuk Seri Hishammuddin Tun Hussein mahu Datuk Seri Anwar Ibrahim mengemukakan bukti kepada pihak berkuasa berhubung dakwaannya mengenai anggota tentera di Bera, Pahang, sudah mengundi awal untuk Pilihan Raya Umum ke-15 (PRU15) dan dibayar RM300 untuk berbuat demikian.

Beliau berkata ini berikutan kenyataan Presiden PKR itu semalam yang memaklumkan beliau mempunyai bukti berhubung dakwaan tersebut dan akan menyerahkan kepada Suruhanjaya Pilihan Raya (SPR).

“Dia (Anwar) kata sudah ada bukti dan sepatutnya dibawa kepada Suruhanjaya Pencegahan Rasuah Malaysia (SPRM) untuk siasatan,” katanya kepada pemberita selepas menghadiri Majlis Sepetang Bersama Pemimpin, di sini, hari ini.

Hishammuddin turut menjelaskan bahawa proses undi pos adalah kebiasaan buat warga Angkatan Tentera Malaysia (ATM) yang bertugas dan tidak dapat hadir pada hari pengundian.

“Apa tujuan dia (Anwar) membuat dakwaan itu dan sehingga hari ini tidak terjawab,” katanya dan menyifatkan kenyataan Anwar, selaku Pengerusi Pakatan Harapan (PH), itu telah menimbulkan kemarahan warga ATM.

SPR menetapkan 15 Nov sebagai hari pengundian awal manakala hari pengundian adalah pada 19 Nov ini.–AlHijrah Online


POLIS SERAH KERTAS SIASATAN KES JALUR GEMILANG KEPADA PEJABAT AG

KUALA LUMPUR: Polis telah melengkapkan siasatan berhubung kes Jalur Gemilang dengan bintang lima bucu yang tular di laman sosial baru-baru ini.

Pengarah Jabatan Siasatan Jenayah Bukit Aman, Datuk Huzir Mohamed berkata, kertas siasatan akan diserahkan kepada Pejabat Peguam Negara hari ini untuk tindakan lanjut.

“Sehingga kini, seramai lima saksi telah dipanggil memberi keterangan termasuk pengadu, penganjur, vendor teknologi maklumat, pengarah syarikat dan setiausaha eksekutif persatuan. Kita turut merampas beberapa perkakasan yang digunakan sewaktu insiden berlaku,” katanya melalui kenyataan media tadi.

Bendera dengan bintang lima bucu dan 11 jalur merah dan putih itu dipaparkan pada skrin televisyen stadium ketika lagu kebangsaan dimainkan semasa Majlis Perasmian Kejohanan Bola Keranjang Kali Ke-28 pada 24 November lalu.

Jalur Gemilang mempunyai 14 bucu bintang serta 14 jalur merah dan putih yang mewakili 13 buah negeri dan Wilayah Persekutuan. — SINAR HARIAN


21 PELAJAR, 10 GURU CEDERA DISENGAT TEBUAN TANAH

KUALA LUMPUR: Seramai 21 pelajar sebuah sekolah menengah dan 10 guru pengiring cedera akibat disengat tebuan tanah ketika melakukan aktiviti mendaki di sebuah pusat peranginan di Sungai Lepoh, Hulu Langat di sini hari ini.

Jurucakap Angkatan Pertahanan Awam (APM) berkata dalam kejadian pada 1.50 tengah hari itu, enam pelajar dikejarkan ke Hospital Ampang sementara 25 lagi termasuk 10 guru pengiring dihantar ke Klinik Kesihatan Batu 14 Hulu Langat bagi mendapat rawatan susulan.

“Enam pelajar yang dikejarkan ke Hospital Ampang ditempatkan di zon merah dan zon kuning. Keadaan mereka dilaporkan stabil, semua yang terlibat terlebih dahulu menerima rawatan awal di lokasi kejadian daripada anggota paramedik APM, Kementerian Kesihatan dan Jabatan Bomba dan Penyelamat,” katanya ketika dihubungi hari ini.

Menurut jurucakap berkenaan, sebanyak 133 pelajar dan 10 guru pengiring daripada sebuah sekolah menengah di Shah Alam berada di rumah peranginan berkenaan bagi program kem kepimpinan sejak semalam dan dijadualkan tamat esok.–AlHijrah Online


AGIHAN KEUNTUNGAN TH 2022 DIUMUM AWAL SUKU KEDUA TAHUN INI

KUALA LUMPUR: Lembaga Tabung Haji (TH) akan mengumumkan agihan keuntungan bagi tahun 2022 pada awal suku kedua tahun ini selepas kedudukan kewangannya selesai diaudit dan diluluskan.

TH dalam kenyataan hari ini memaklumkan keputusan itu mengambil kira saranan penambahbaikan serta maklum balas awal Suruhanjaya Siasatan Diraja (RCI), selaras dengan usaha TH untuk memperkukuhkan operasi, pengurusan dan tadbir urus institusi haji negara.

“Sebelum ini agihan keuntungan dilaksanakan pada suku pertama tahunan berdasarkan kedudukan kewangan awal.

“TH terus kekal komited untuk memberi agihan keuntungan yang mampan dan stabil selari dengan mandat penubuhannya mengurus simpanan umat Islam Malaysia bagi tujuan menyempurnakan Rukun Islam kelima,” menurut kenyataan itu.–AlHijrah Online


TEMPOH REMAN 5 SUSPEK DERA KANAK-KANAK DISAMBUNG

BATU PAHAT: Tempoh reman lima individu termasuk kakak kandung kanak-kanak berusia empat tahun yang maut dipercayai didera di Senggarang di sini, disambung tujuh hari lagi.

Majistret Siti Zubaidah Mahat membenarkan perintah sambung reman terhadap kesemua individu berumur antara 15 hingga 37 tahun itu yang berakhir hari ini, hingga 7 Jan depan bagi melengkapkan siasatan.

Sebelum ini, kes disiasat mengikut Seksyen 31(1)(a) Akta Kanak-Kanak 2001, namun selepas mangsa meninggal dunia kes diklasifikasikan mengikut Seksyen 302 Kanun Keseksaan.

Terdahulu, kelima-lima individu itu tiba di  perkarangan Mahkamah Majistret Batu Pahat di sini kira-kira 8.30 pagi tadi dengan berpakaian lokap dan diiringi polis.

Selasa lepas, Ketua Polis Johor Datuk Kamarul Zaman Mamat dilapor berkata kanak-kanak lelaki berusia empat tahun itu dimasukkan ke Hospital Sultan Ismail (HSI), Johor Bahru sejak 23 Dis setelah dilaporkan pengsan di rumah rakan kakak kandungnya di Senggarang sebelum meninggal dunia pada 6.45 petang hari yang sama.

Dilaporkan mangsa dijaga oleh kakaknya berusia 19 tahun selepas ibu bapa mereka dihukum penjara kerana kesalahan dadah sebelum diserahkan kepada rakan kakaknya untuk dijaga.

Khamis lepas, Kamarul Zaman dilapor berkata hasil bedah siasat yang dijalankan di HSI mendapati punca kematian kanak-kanak itu adalah disebabkan hentakan objek keras dan tumpul di kepala.-AlHijrah Online


ANAK ISTIMEWA DISYAKI DIDERA DI RUMAH KEBAJIKAN

KUALA LUMPUR: Seorang anak istimewa yang menghidap sindrom down disyaki didera di sebuah rumah kebajikan, sejak setahun lalu.

Memetik laporan Sinar Harian, seorang pengguna Facebook yang mendedahkan kejadian itu mendakwa, remaja perempuan berusia 13 tahun itu dijadikan sebagai anak angkat oleh sebuah pertubuhan bukan kerajaan (NGO), di sini.

“Baru-baru ini, saya dimaklumkan pemilik, petugas dan beberapa penghuni rumah kebajikan tersebut telah dijangkiti wabak COVID-19.

“Senarai nama penghuni telah diserahkan kepada Kementerian Kesihatan Malaysia (KKM) untuk tindakan lanjut, namun namanya tidak dimasukkan ke dalam senarai,” katanya kepada Sinar Harian.

Perkara itu menimbulkan kebimbangan sehingga individu yang tidak ingin dikenali mencari peluang untuk masuk ke dalam rumah kebajikan tersebut.

“Bila tengok namanya tiada dalam senarai, dia rasa pelik kerana mereka seperti ingin menyembunyikan sesuatu. Jadi individu tersebut bawa makanan ke rumah kebajikan dan dapat jumpa kanak-kanak itu.

“Dia terkam lalu menangis, seolah-olah dalam keadaan trauma,” katanya.

Tambahnya, Jabatan Kebajikan Masyarakat (JKM) memaklumkan remaja tersebut tiada dalam senarai berikutan dia telah didera dan perbuatan keji itu cuba dilindungi.

“Dia didapati positif COVID-19 apabila dibawa ke Hospital Kuala Lumpur (HKL) dan menerima rawatan selama 10 hari sebelum dihantar pulang ke rumah kebajikan yang menjaganya sebelum ini.

“Kecederaan dia sangat serius. Apabila pihak hospital tanya siapa yang buat, dia akan sebut ‘bonda’ dan ‘mama’ serta beritahu dia telah diikat serta disiram air panas,” katanya.

Individu yang melaporkan kejadian tersebut berharap kes berkenaan disiasat agar pelaku tersebut dihukum di muka pengadilan.

Pemilik Facebook tersebut turut memuat naik beberapa keping gambar menunjukkan keadaan remaja tersebut didera.—AlHijrah Online


PANDANG KE TIMUR: TUN MAHATHIR KONGSIKAN IDEA KOPERASI

KUALA LUMPUR: Tun Dr Mahathir Mohamad telah melontarkan idea tentang kedai koperasi kampung di Jepun dan berkata beliau tertanya-tanya sama ada idea seumpama itu dapat dilaksanakan dengan jayanya di Malaysia.

Memuat naik kisah itu dalam blog beliau, chedet.cc, semalam dan dikongsikan dalam Facebook dan Twitter hari ini, perdana menteri berkata kedai itu beroperasi dengan jayanya di pulau Okinawa.

Beliau menceritakan perkara itu seperti berikut:

“Okinawa ialah sebuah pulau yang panjang dan sempit yang jaraknnya 100 km dari utara ke selatan. Di zaman dahulu penduduk di selatan sukar untuk mendapatkan bekalan daripada utara.

“Penduduk di kampung itu memutuskan untuk mewujudkan sebuah kedai untuk memenuhi keperluan mereka. Mereka mengumpulkan wang daripada penduduk kampung dan membina sebuah kedai.

“Mereka mengupah seorang lelaki di kampung itu untuk menguruskan kedai itu. Wang diberikan oleh penduduk kampung bagi membeli barangan daripada utara untuk diisi di dalam kedai itu untuk keperluan mereka.

“Penduduk kampung membeli barang keperluan mereka tetapi tidak membayarnya serta merta. Sebaliknya mereka tulis nama mereka dan barang yang diambil pada sekeping kertas.

“Setiap kali mereka perlukan barangan atau makanan, mereka tulis nama mereka pada sekeping kertas dan lekatkannya di papan kenyataan yang terdapat dalam kedai itu.

“Pada akhir bulan, mereka akan jumlahkan belian mereka yang tersenarai pada kertas itu dan membayar amaun yang perlu dibayar. Wang itu disimpan dalam peti simpanan.

“Kemudian apabila perniagaan kurang memberangsangkan, mereka meletakkan sebuah meja dan beberapa kerusi dan mula menjual minuman dan kopi.

“Setiap kampung akan mempunyai kedai kampung milik bersama ini. Ia seperti koperasi, dimiliki dan dikendalikan oleh penduduk kampung.

“Hari ini kebanyakannya sudah tiada berikutan akses kepada keperluan mereka menjadi semakin mudah disebabkan adanya jalan raya lebih baik, motosikal dan kereta. Sebuah kedai yang saya kunjungi adalah antara beberapa yang masih tinggal.

“Ia amat berjaya di Okinawa. Tertanya-tanya jika ia boleh dilaksanakan dengan jayanya di Malaysia.”

Ini merupakan antara perkara yang banyak kali diperkatakan oleh Dr Mahathir tentang bagaimana rakyat boleh memanfaatkan koperasi.

Pada 21 Sept tahun lepas semasa berucap kepada 20,000 ahli persatuan koperasi di Cyberjaya, beliau berkata pergerakan koperasi boleh memainkan peranan penting dalam membantu isi rumah berpendapatan rendah di bandar dan luar bandar untuk berdepan dengan kenaikan kos hidup.

Beliau berkata sumbangan koperasi tidak harus hanya dilihat dari segi meningkatkan Keluaran Dalam Negara Kasar sahaja tetapi juga meningkatkan kuasa beli rakyat ke arah mencapai wawasan kemakmuran bersama. — BERNAMA


DR MAHATHIR TIBA DI KOTA KINABALU UNTUK PERASMIAN TILAWAH AL-QURAN MALAM INI

KOTA KINABALU: Perdana Menteri Tun Dr Mahathir Mohamad tiba di Lapangan Terbang Antarabangsa Kota Kinabalu bagi merasmikan Majlis Tilawah dan Menghafaz al-Quran Peringkat Kebangsaan malam ini.

Pesawat yang membawa Perdana Menteri dan isteri Tun Dr Siti Hasmah Mohd Ali tiba pada 1.30 tengah hari dan disambut ketiga-tiga Timbalan Ketua Menteri iaitu Datuk Wilfred Madius Tangau, Datuk Jaujan Sambakong dan Datuk Christina Liew.

Turut berada di lapangan terbang beberapa menteri dan pembantu menteri serta pegawai kanan kerajaan di Sabah.

Beberapa pemimpin Parti Pribumi Bersatu Malaysia Sabah dan ahli parti itu serta ahli Parti Warisan Sabah turut menyambut ketibaan Perdana Menteri.

Dr Mahathir dijadual merasmikan majlis tilawah al-Quran itu di Pusat Konvensyen Antarabangsa Sabah (SICC), di sini pada 8.30 malam ini. — BERNAMA


PDPR AKAN KEMBALI BERKUATKUASA SELEPAS CUTI RAYA AIDILFITRI

PUTRAJAYA: Sesi pembelajaran secara bersemuka di sekolah akan digantikan dengan Pengajaran dan Pembelajaran di Rumah (PdPR) selama dua minggu, selepas naik cuti Hari Raya Aidilfitri.

Menurut Menteri Kanan (Pendidikan), Datuk Dr Radzi Md Jidin,sesi pembelajaran itu bermula 16 hingga 27 Mei bagi sekolah kumpulan A (sekolah-sekolah di Johor, Kedah, Kelantan dan Terengganu) dan 17 hingga 28 Mei bagi sekolah kumpulan B (sekolah-sekolah di Perlis, Pulau Pinang, Perak, Selangor, Negeri Sembilan, Melaka, Pahang, Sabah, Sarawak, Kuala Lumpur, Labuan dan Putrajaya).

Tambahnya, keputusan yang dibuat bagi mengelak risiko jangkitan COVID-19 di sekolah selepas cuti sekolah bagi meraikan perayaan Aidilfitri yang dijadualkan pada 7 hingga 15 Mei bagi sekolah kumpulan A dan 8 sehingga 16 Mei bagi sekolah kumpulan B.

Radzi berkata, selepas tempoh PdPR itu, murid dan pelajar akan menyambung cuti penggal yang bermula 28 Mei sehingga 12 Jun bagi sekolah kumpulan A dan 29 Mei sehingga 13 Jun bagi sekolah kumpulan B.

“Ini sesuatu yang baharu kita belajar. Jika tahun lalu ketika perayaan Aidilfitri sekolah tutup ketika itu, jadi kita tidak tahu data selepas raya macam mana.

“Kita khuatir terutama mereka yang akan pulang ke asrama kerana menjangkakan ada jangkitan yang akan didapati dari luar, jadi kita ambil langkah ini untuk mengawal penularan tersebut kerana selepas perayaan pelajar berada di rumah lebih lama,” katanya.

Bagi pelajar dan murid yang tinggal di asrama sekolah di bawah KPM di seluruh negara turut akan dibenarkan pulang bagi menyambut Hari Raya Aidilfitri dan juga akan melalui PdPR dalam tempoh dua minggu selepas cuti itu.

Sebelum ini, takwim sekolah bagi 2021 menetapkan selepas cuti Aidilfitri, pelajar dan murid perlu hadir semula ke sekolah bagi meneruskan sesi pembelajaran selama dua minggu dan bercuti penggal selepas itu.–AlHijrah Online / BERNAMA


KES BAHARU COVID-19 MENGHAMPIRI ANGKA 7,000 HARI INI

KUALA LUMPUR: Sejumlah 6,988 kes baharu COVID-19 direkodkan di Malaysia hari ini.

Selangor kekal menjadi negeri tertinggi catat kes baharu dengan 2,885 kes diikuti Wilayah Persekutuan Kuala Lumpur 988 kes, Negeri Sembilan 692 kes dan Sarawak 544 kes.

Lain-lain negeri antaranya Melaka mencatatkan 311 kes, Johor 270 kes, Kedah 250 kes, Sabah 232 kes, Pahang 195 kes, Pulau Pinang 174 kes dan Perak 149 kes.

Wilayah Persekutuan Labuan pula mencatatkan 129 kes baharu, Kelantan 108 kes, Terengganu 50 kes, Wilayah Persekutuan Putrajaya 10 kes dan Perlis 1 kes.

LAGI MENYUSUL. — AlHijrah Online


MPN SYOR SEMPADAN NEGARA DIBUKA SEPENUHNYA SEAWAL 1 MAC

PUTRAJAYA: Majlis Pemulihan Negara (MPN) mengesyorkan agar sempadan negara dibuka sepenuhnya seawal 1 Mac 2022, tanpa keperluan kuarantin wajib.

Bagaimanapun, Pengerusi MPN Tan Sri Muhyiddin Yassin berkata, ujian COVID-19 perlu dilakukan sebelum berlepas dan sebaik tiba di pintu sempadan negeri mengikut syor Kementerian Kesihatan (KKM).

“Pembukaan sempadan negara perlu dilaksanakan secara terancang dan berdasarkan penilaian risiko semasa,” katanya pada sidang media selepas mempengerusikan mesyuarat MPN kedua, di sini hari ini.

Syor tersebut katanya dibuat bagi menyokong pemulihan negara.

Jelas Muhyiddin, cadangan pembukaan sempadan itu terpakai kepada semua negara.

“Menteri Kesihatan (Khairy) bagi tahu tadi dalam taklimat kalau kita nak pilih negara, Omicron dah ada dalam seluruh negara dan masyarakat. Jadi tak boleh memilih.

“Tapi mungkin akan ada maklumat lanjut yang akan diumumkan Kementerian Kesihatan nanti. Saya hanya mengumumkan keputusan MPN,” jelasnya.–AlHijrah Online


Perlukah pencarian MH370 diteruskan?

LIMA tahun sudah berlalu tetapi
misteri kehilangan pesawat Sistem Penerbangan Malaysia MH370 masih belum
terjawab walaupun proses pencarian pesawat yang telah dilaksanakan setakat ini
dianggap paling meluas dalam sejarah penerbangan awam.

Tidak dinafikan usaha tersebut yang
dipelopori oleh Malaysia dan Australia di Lautan Hindi adalah manifestasi selagi
ada upaya, maka usaha tersebut diteruskan.

Kali terakhir usaha pencarian
tersebut dilaksanakan ialah pada Mei 2018 apabila syarikat ekplorasi dasar laut
Ocean Infinity melakukan pencarian dengan persefahaman bahawa bayaran hanya
akan dibuat oleh Malaysia jika pesawat tersebut ditemui.

Seperti yang diketahui pencarian
tersebut gagal menemui sebarang bukti baharu dan kerajaan telah menamatkan
perjanjian dengan Ocean Infinity kerana tempoh masa pencarian yang dipersetujui
telah berlalu.

Tidak diketahui secara tepat jumlah
pembayaran yang dipersetujui antara Malaysia dan Ocean Infinity, tetapi dipercayai
berjumlah diantara US$70 hingga US$90 juta.

Ekoran dari kegagalan pencarian
oleh Ocean Infinity, Menteri Pengangkutan Anthony Loke Siew Fook telah
mengambil keputusan untuk mengeluarkan laporan penuh kerana sebelum ini hanya
laporan interim dikeluarkan setiap enam bulan.

Mengikut peruntukan Pertubuhan Penerbangan Awam Antarabangsa (ICAO) yang mengawal selia hal ehwal penerbangan awam, laporan penuh mengenai kemalangan pesawat tidak perlu dikeluarkan selagi bangkai pesawat belum ditemui atau misi pencarian masih berjalan.

Minggu lepas Ocean Infinity sekali
lagi mengemukakan cadangan untuk membuat pencarian baharu dengan menggunakan
dalil teknologi pencarian yang digunakan semasa pencarian kapal selam Tentera
Laut Argentina ARA San Juan yang tenggelam di Laut Atlantik pada November 2017
akan digunapakai untuk mencari MH370. Bangkai kapal selam tersebut ditemui pada
November 2018 iaitu selepas beberapa minggu pencarian dilakukan oleh Ocean
Infinity.

Dengan menggunakan kekuatan dalil
kejayaan Ocean Infinity menemui bangkai San Juan, maka syarikat tersebut sekali
lagi membuat tawaran kepada kerajaan dan tawaran tersebut disambut oleh Menteri
Pengangkutan sebagai sesuatu perkara yang perlu dibincangkan dengan lebih
spesifik dan terperinci.

Kerajaan amat berhati-hati dan
sensitif apa saja hal berkait MH370 kerana ia melibatkan perasaan keluarga mangsa
dan setiap keputusan yang dibuat perlu mengambil kira semua aspek termasuk
implikasi kewangan.

Terdapat tuduhan bahawa kerajaan
tidak begitu mengambil berat dan isu tanggungjawab ini timbul setiap kali pada
hari peringatan ulang tahun MH370 dan terkini 8 Mac lepas, tidak terkecuali.

Tetapi perlu diberi perhatian terma perjanjian di antara kerajaan dengan Ocean Infinity tidak melibatkan kerajaan lain seperti Australia atau China dan ini adalah manifestasi bagaimana Malaysia melakukan semampu yang terdaya.

Malah ketika kerja pencarian dan menyelamat dilakukan pada dua minggu pertama kejadian di Laut China Selatan, Kuala Lumpur telah berjaya mengembeling bantuan di perairan yang amat sensitif termasuk dua kuasa besar seteru iaitu Amerika Syarikat dan China.

Berbalik kepada cadangan terkini Ocean Infinity yang bersandarkan kejayaan mereka menemui bangkai kapal selam, terdapat perbezaan ketara di antara San Juan dan MH370. Lokasi pencarian San Juan dikatakan agak spesifik berpandukan laluan dan komunikasi terakhir kapal selam.

Berbeza pula dengan MH370 yang bukan sahaja dipercayai telah melencong dari laluan asal tetapi lokasi pencarian di Laut Hindi hanya bersandarkan data dari satelit komunikasi Inmarsat.

Data komunikasi dari satelit ini
boleh diunjurkan untuk menentukan lokasi MH370 tetapi unjuran ini tidak begitu
tepat. Sebab itu dihujahkan gagalnya usaha mencari MH370 bukan disebabkan
kekangan teknologi pencarian tetapi lebih menjurus kepada lokasi pencarian yang
terlalu luas dan tidak spesifik.

Walaupun tawaran Ocean Infinity
dianggap menarik dengan terma tiada bayaran jika tidak berjaya serta penggunaan
teknologi pencarian terkini, hakikatnya adalah tiada bukti baharu mengenai
lokasi MH370 disertakan bersama dengan tawaran.

Jika pencarian di Laut China
Selatan melibatkan lebih dari 26 negara, lokasi pencarian di Laut Hindi pula
melibatkan hanya tiga negara iaitu Malaysia, Australia dan China. Terdapat
persefahaman yang terjalin diantara ketiga-tiga negara ini bahawa pencarian
hanya akan diteruskan jika muncul bukti baharu mengenai MH370.

Sebab itu Australia dan China tidak terbabit dengan usaha pencarian oleh Ocean Infinity kerana asasnya tiada bukti baharu dikemukakan. Menjadi tanda tanya sama ada cadangan terkini dari Ocean Infinity akan diterima atau sebaliknya oleh Malaysia kerana seluruh dunia ternanti-nanti akan kesudahan misteri MH370.

*Dr Azmi Hassan adalah Geostrategis Universiti Teknologi Malaysia (UTM)

PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


35 MAUT DALAM KEMALANGAN BAS DI IRAQ

Madinah : 35 maut manakala empat cedera dalam kemalangan di Madinah pada Rabu, menurut jurucakap polis dalam laporan agensi berita SPA.

Jurucakap tersebut turut menambah, bahawa penumpang adalah termasuk daripada warga Asia dan Arab.

Kemalangan berlaku selepas bas yang dinaiki mereka berlanggar dengan sebuah kenderaan berat di Pusat Al Akhal.

Mangsa yang cedera di bawa ke Hospital Al Hamna.

Gabenor Madinah, Putera Faisal bin Salman bin Abdulaziz menyampaikan perasaan simpati beliau kepada ahli keluarga mangsa yang maut.

Beliau turut mengarahkan rawatan perubatan sewajarnya diberikan kepada mangsa yang tercedera. — Terjemahan AlHijrah Online


DUA RAKYAT MALAYSIA MAUT SELEPAS BOT DINAIKI TERBALIK DI KRABI

BANGKOK: Seorang ibu hamil dan anak perempuannya berusia enam tahun dari Malaysia yang melancong ke Thailand, maut selepas bot yang dinaiki terbalik berhampiran pantai wilayah Krabi, selatan negara itu pada Rabu.

Dalam kejadian pukul 1 tengah hari (waktu tempatan) itu, tiga sekeluarga – wanita berusia 36 tahun bersama suaminya berusia 38 tahun dan anak perempuan mereka dalam perjalanan menuju Pulau Poda.

Gabenor wilayah Krabi Passakorn Bunyalak berkata bot yang dinaiki mereka dipercayai dipukul ombak besar menyebabkan ia terbalik.

“Keluarga itu dan pengendali bot hanyut di laut sebelum diselamatkan oleh nelayan tempatan.

“Kesemua mereka dibawa ke darat di Jeti Klong Sai dan dikejarkan ke Hospital Krabi.

“Wanita itu dan anak perempuannya tidak sedarkan diri ketika nelayan menemukan mereka. Mereka kemudian disahkan meninggal dunia,” katanya pada sidang media hari ini.

Beliau berkata suaminya dan pengendali bot warga Thailand berusia 45 tahun terselamat dan dilaporkan dalam keadaan baik, kini berada di bawah pengawasan rapi pihak hospital.

Ketika dihubungi Bernama, Konsul Jeneral Malaysia di Songkhla Muhammad Ridzuan Abu Yazid berkata pejabat konsulat sedang berusaha memberikan bantuan yang sewajarnya untuk menghantar pulang jasad mangsa ke Malaysia.–AlHijrah Online


SIDANG PARLIMEN BERLANGSUNG SEPERTI DITETAPKAN PADA 6 SEPTEMBER – TIMBALAN SPEAKER

KUALA LUMPUR: Mesyuarat Penggal Keempat Parlimen Ke-14 yang dijadualkan bermula 6 September depan akan berlangsung mengikut jadual yang telah ditetapkan.

Timbalan Yang Dipertua Dewan Rakyat Datuk Mohd Rashid Hasnon berkata, setakat ini tiada perubahan pada tarikh persidangan dan mesyuarat itu akan berlangsung seperti biasa.

“Jika ada perubahan dari Ketua Majlis, Yang Dipertua Dewan Rakyat akan mengeluarkan pemakluman,” katanya seperti dilapor Berita Harian.

Mesyuarat Penggal Keempat Parlimen Ke-14 akan berlangsung bermula 6 hingga 30 September ini, menurut takwim dan Aturan Urusan Mesyuarat yang disiarkan di portal rasmi Parlimen.

Sebelum ini, Yang Dipertua Dewan Rakyat, Datuk Azhar Azizan Harun memaklumkan, istiadat pembukaan Mesyuarat Penggal Keempat Parlimen ke-14 akan disempurnakan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada hari pertama persidangan berlangsung.

“Istiadat akan berlangsung pada jam 10 pagi di Bangunan Parlimen Malaysia.

“Mesyuarat pertama berlangsung selama 15 hari bermula 6 sehingga 30 September 2021 manakala mesyuarat kedua berlangsung selama 32 hari bermula 25 Oktober sehingga 16 Disember 2021,” katanya.

Jelasnya, kesemua ahli Dewan wajar mematuhi prosedur operasi standard (SOP) Pelaksanaan Persidangan Parlimen yang ditetapkan dengan mengambil kira pandangan Majlis Keselamatan Negara (MKN) dan Kementerian Kesihatan, bagi memastikan ia berlangsung dalam keadaan selamat.—AlHijrah Online


PEMANCING UDANG DITEMUKAN LEMAS

JERTIH: Lelaki yang hilang selepas dihanyutkan arus ketika memancing udang galah di Sungai Besut berhampiran Empangan Pengkalan Nangka dekat Kuala Besut, di sini semalam, ditemukan lemas pagi tadi.

Mayat Husin Jusoh, 46, ditemukan pada jam 7.45 pagi oleh pasukan mencari dan menyelamat, kira-kira 250 meter daripada tempat terakhir mangsa dilihat tenggelam.

Ketua Polis Daerah Besut Supt Abdul Rozak Muhammad berkata keluarga mangsa telah membuat pengecaman dan mayat kemudian dihantar ke Unit Forensik Hospital Besut, untuk bedah siasat.

“Operasi mencari dan menyelamat (SAR) dihentikan 9 pagi dan polis membuka kertas siasatan SDR (kematian mengejut) dan sedang menunggu laporan bedah siasat,” katanya dalam kenyataan hari ini.

Semalam media melaporkan, Husin dari Kampung Telaga Papan, Pasir Putih, Kelantan dikhuatiri lemas ketika memancing udang galah bersama seorang rakannya, berhampiran Empangan Pengkalan Nangka (Tok Gong) pada pukul 1 pagi.–AlHijrah Online


KEBOCORAN RADIOAKTIF DI POS AVIATION SEPANG

PUTRAJAYA: Kebocoran radioaktif dilaporkan berlaku di gudang Pos Aviation Sdn Bhd di Sepang hari ini.

Ibu pejabat Jabatan Bomba dan Penyelamat Malaysia (JBPM) ketika dihubungi hari ini mengesahkan berlaku satu kejadian kebocoran radioaktif di Sepang.

“Keadaan terkawal,” kata jurucakap bomba itu.

Seorang petugas di Pos Aviation ketika dihubungi memaklumkan melihat Pasukan Unit Bahan Berbahaya (Hazmat) JBPM berada di tempat kejadian. — BERNAMA


BRITAIN KEMUKA USUL UNTUK HARAMKAN HAMAS

LONDON: Menteri Dalam Negeri Britain, Priti Patel, mahu mengemukakan usul ke parlimen negara itu minggu hadapan untuk mengharamkan Hamas yang disifatkannya sebagai pertubuhan pengganas.

Katanya, gerakan itu mempunyai kemudahan mengakses senjata serta merekrut militan dan ia akan diharamkan di bawah Akta Keganasan 2000.

Di bawah akta itu, mana-mana pihak yang menyokong pergerakan berkenaan, atau terlibat secara langsung ataupun mengibarkan bendera Hamas sekalipun bakal berdepan tindakan undang-undang.

Penjara 14 tahun bakal dikenakan kepada penyokong Hamas, jika usul itu diluluskan Parlimen Britain minggu hadapan dan ia akan berkuatkuasa pada minggu berikutnya.

Patel turut memberi alasan sukar untuk membezakan Hamas sebagai parti sayap politik atau kumpulan ketenteraan .

Dalam pada itu, jurucakap Hamas, Hazem Qassem berkata, tindakan Britain itu nyata berat sebelah dan tidak pernah mengambil kisah mengenai penjajahan Israel ke atas Palestin.

“Keputusan itu (pengharaman Hamas) hanya akan membiarkan penjajahan berterusan dan menggalakkan lagi jenayah Israel ke atas Palestin. Tindakan itu juga akan terus menafikan hak rakyat Palestin,” katanya.

Keputusan itu juga katanya akan membiarkan rejim terus berani menindas rakyat negara Palestin.

Katanya, jika ia benar-benar diluluskan, ia adalah satu kesilapan politik dan menyalahi undang-undang antarabangsa.

Sebelum ini, Amerika Syarikat dan Kesatuan Eropah sudah mengambil pendekatan mengharamkan gerakan Hamas. –AlHijrah Online


SULTAN NAZRIN SHAH RASMI SISTEM AIR TERAWAT KG ORANG ASLI BATANG PADANG

TAPAH: Sultan Perak Sultan Nazrin Shah hari ini berkenan merasmikan pemasangan 10 sistem air terawat sumbangan Yayasan Sultan Azlan Shah (YSAS) di tujuh kampung orang asli di daerah Batang Padang di sini.

Turut berangkat ke Majlis Perasmian Sistem Bekalan Air Terawat SAFEWHERE Batang Padang di Kampung Orang Asli Batu 14 itu ialah Raja Permaisuri Perak Tuanku Zara Salim dan Raja Kecil Sulong, Raja Ahmad Nazim Azlan Shah Raja Ashman Shah. Hadir sama Menteri Besar Perak, Datuk Seri Ahmad Faizal Azumu; Pemegang Amanah YSAS, Jeneral (B) Tan Sri Mohd Zahidi Zainuddin, Naib Presiden Persatuan Perubatan Islam Malaysia (IMAM), Dr Jamali Wagiman; Ketua Koordinator Pasukan Tindakan dan Bantuan Persatuan Perubatan Islam Malaysia (IMARET), Dr Ahmad Munawar Helmi Salim dan Ketua Pengarah Jabatan Kemajuan Orang Asli (JAKOA), Prof Dr Juli Edo.

Pada majlis yang dihadiri penduduk kampung orang asli itu, Sultan Nazrin Shah turut meminum  air daripada sistem air terawat terawat lapangan itu yang tiada dalam perancangan penganjur.

Sistem rawatan air lapangan itu mula beroperasi sejak 7 September lalu itu membekalkan air terawat kepada lebih 1,100 penduduk di kampung orang asli terbabit.

Pemasangan 10 unit sistem rawatan air lapangan yang dibangunkan IMARET dengan kerjasama Angkatan Tentera Malaysia itu mengambil masa lima minggu, membabitkan dana keseluruhan RM1.1 juta, termasuk kos penyelenggaraan 10 tahun.

“Inisiatif YSAS dengan kerjasama Pejabat Kesihatan Daerah Batang Padang dan IMARET dalam membekalkan air terawat untuk komuniti arang asli itu turut membabitkan pembinaan empangan mini di Kampung Orang Asli Batu 17 Sekam Bawah,” kata IMARET dalam kenyataan hari ini.

Tujuh kampung yang meneria sistem
rawatan air itu ialah Kampung Orang Asli Batu 14, Batu 15, Batu 16, Batu 17
Sekam Bawah, Batu 17 Landing Zone, Batu 19 dan Batu 20.

Kampung orang asli terbabit dipilih selepas kajian dijalankan IMARET dan Pejabat Kesihatan Daerah Batang Padang mendapati terdapat keperluan air terawat dalam kalangan penduduk yang bergantung kepada sumber semula jadi, sekali gus terdedah kepada risiko penyakit bawaan air. Selain di pedalaman Kelantan dan Johor, sistem rawatan air lapangan itu telah dipasang di kem pelarian Rohingya di Cox’s Bazar, Bangladesh dan di empat kampung dan hunian sementara mangsa gempa di Palu, Sulawesi Tengah, Indonesia. – AlHijrah Online


MET MALAYSIA KELUAR AMARAN CUACA BURUK DI TERENGGANU, PAHANG

KUALA LUMPUR : Jabatan Meteorologi Malaysia (MET Malaysia) mengeluarkan amaran cuaca buruk dengan hujan lebat di sekitar Kemaman, Terengganu serta Kuantan, Pekan dan Rompin, di Pahang dijangka berterusan sehingga Ahad (24 Nov).

Jabatan itu turut mengeluarkan amaran waspada iaitu hujan lebat yang dijangka berlaku sehingga Ahad di Setiu, Kuala Nerus, Hulu Terengganu, Kuala Terengganu, Marang dan Dungun, di Terengganu serta di Mersing, Johor.

Dalam pada itu, Pengarah Pusat Kawalan Bencana Negara (NDCC), Zuraini Mohd Yusof ketika dihubungi berkata pusat tersebut akan mengumpul maklumat daripada kawasan dilanda banjir untuk dikemaskini di portal NDCC setiap empat jam sekali bagi memberi maklumat kepada orang awam.

“Pusat akan berfungsi 24 jam, tujuh hari seminggu bagi memantau keadaan cuaca dan sekiranya ada banjir yang berlaku,” katanya. — BERNAMA


JAKIM UMUM PELANTIKAN JAWATAN TERTINGGI BAHARU

PUTRAJAYA: Jabatan Kemajuan Islam Malaysia (JAKIM) mengumumkan beberapa pelantikan baharu bagi jawatan tertinggi JAKIM yang berkuat kuasa hari ini, 14 Jun 2021.

Ketua Pengarah JAKIM, Datuk Abdul Aziz Jusoh berkata, Jabatan Perkhidmatan Awam telah memperaku penempatan pegawai-pegawai kanan bagi beberapa posisi penting dalam JAKIM.

Antara pelantikan baharu yang telah diumumkan adalah, Datuk Sirajuddin Suhaimee dilantik Timbalan Ketua Pengarah (Operasi) JAKIM; Datuk Selamat Paigo dilantik Ketua Pengarah Jabatan Wakaf, Zakat dan Haji (JAWHAR); Ruslan Said dilantik Pengarah Kanan Bahagian Dakwah JAKIM; dan Dr Muhammad Yamin Ismail dilantik Pengarah Kanan Bahagian Dasar Kemajuan Islam (BDKI) JAKIM.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri turut bersama dalam majlis penyerahan tugas yang diadakan secara maya pada pagi tadi.

Beberapa kekosongan lain seperti Pengarah Kanan Bahagian Penyelidikan JAKIM dan Pengarah Kanan Institut Latihan Islam Malaysia (ILIM) dilapor sedang diurus untuk diisi dengan segera.—AlHijrah Online


DUA LELAKI MAUT DIREMPUH TRELER KETIKA ISI MINYAK DI LORONG KECEMASAN

REMBAU: Dua lelaki maut selepas dilanggar sebuah treler ketika kedua-duanya dipercayai ingin mengisi minyak lori di lorong kecemasan di kilometer 241.6, Lebuh Raya Utara Selatan (arah Utara), di sini, awal pagi tadi.

Menurut laporan, kejadian yang berlaku kira-kira pukul 12.30 tengah malam itu membabitkan tiga buah kenderaan iaitu lori jenis Isuzu, motosikal jenis Honda dan sebuah treler, kata Ketua Polis Daerah Rembau, DSP Hazri Mohamad

Ujarnya, pemandu lori jenis Isuzu, Saifuddin Abdullah, 50, dan penunggang motosikal jenis Honda, R. Morgana Krishnan, 49, disahkan meninggal dunia di tempat kejadian.

Menurutnya, siasatan awal mendapati pemandu lori berkenaan berhenti di lorong kecemasan kerana kehabisan minyak dan dibantu oleh penunggang motosikal yang datang membawa botol berisi diesel.

“Kemudian datang treler dari arah Ayer Keroh menghala ke Senawang merempuh mereka yang berdiri di sebelah kanan lori lalu kedua-dua mangsa melambung dan jatuh di atas lorong kecemasan di tempat kejadian,” katanya dalam satu kenyataan di sini, hari ini.

Mayat mangsa dibawa ke Bahagian Forensik Hospital Rembau untuk tujuan bedah siasat.

Katanya, pemandu lori treler berkenaan telah meninggalkan lokasi selepas kemalangan dan usaha untuk mengesan pemandu sedang dijalankan.

Kes disiasat di bawah Seksyen 41 (A) Akta Pengangkutan Jalan (APJ) 1987. –AlHijrah Online


TIADA SISTEM PAGAR ELEKTRIK, PARIT PENGHALANG DI KAWASAN SERANGAN GAJAH – PERHILITAN

GUA MUSANG: Jabatan Perlindungan Hidupan Liar dan Taman Negara (Perhilitan) mengesahkan serangan gajah liar yang dipercayai menyebabkan seorang pengawal keselamatan maut dipijak di Tanah Tinggi Lojing, kelmarin berlaku di kawasan yang tidak mempunyai sistem pagar elektrik gajah.

Pengarah Perhilitan Kelantan Mohamad Hafid Rohani berkata selain itu kawasan tersebut juga tidak mempunyai parit penghalang gajah menyebabkan gajah liar dari Hutan Simpan Brooke sering menceroboh kawasan ladang.

“Hasil siasatan di lokasi kejadian mendapati mangsa dipercayai telah diserang oleh dua ekor gajah liar berdasarkan kesan tapak kaki gajah bersaiz antara 30 hingga 35.6 sentimeter dan kesan gajah makan pada daun pokok kelapa sawit.

“Gajah yang menyerang mangsa adalah daripada Kumpulan ID Brooke yang mempunyai populasi anggaran sebanyak 30 ekor,” katanya dalam satu kenyataan, hari ini.

Mohamad Hafid berkata sebelum ini, pihaknya tidak pernah menerima apa-apa aduan berkenaan kehadiran dan serangan gajah di kawasan ladang berkenaan.

“Semakan rekod Aduan Konflik Hidupan Liar Daerah Gua Musang mendapati tiada rekod aduan gangguan gajah liar di kawasan ladang di Lojing itu,” katanya.

Beliau juga menasihatkan para pekerja ladang supaya lebih berhati-hati dan berwaspada sekiranya terserempak dengan hidupan liar dan membuat laporan kepada Perhilitan.

Media sebelum ini melaporkan Mohd Marzuki Mohd Nawi, 42, maut dipercayai dipijak gajah di kawasan ladang berhampiran Tanah Tinggi Lojing ketika dalam perjalanan ke sungai di kawasan ladang untuk memancing ikan bersama seorang rakannya.

Hasil pemeriksaan fizikal ke atas mangsa menemukan terdapat kesan lebam dan luka di sebelah pinggang kiri yang dipercayai dipijak gajah.–AlHijrah Online


BANJIR JOHOR: LELAKI MAUT TERPERANGKAP DALAM KERETA DIHANYUT ARUS

KLUANG: Seorang lelaki menjadi korban pertama banjir di Johor selepas maut dipercayai terperangkap dalam sebuah kereta yang dibawa arus banjir, di Jalan GSA, Chamek, Paloh, Kluang, hari ini.

Ketua Polis Daerah ACP Bahrin Mohd Noh berkata, mangsa berusia 20 tahun ditemui meninggal dunia dalam keretanya akibat lemas kira-kira jam 12.20 tengahari tadi.

Arus air laju dari kawasan ladang berhampiran jalan dipercayai telah menolak kenderaan mangsa ke dalam kawasan ladang bertentangan.

Mangsa difahamkan sedang dalam perjalanan dari rumahnya ke tempat kerja.

Operasi mencari dan menyelamat mangsa dilakukan selepas polis menerima laporan pada jam 7.20 pagi sebelum menjumpai mayat pada lima jam kemudian.

Mayat dibawa ke Hospital Enche Besar Hajjah Khalsom, Kluang bagi tindakan lanjut.—AlHijrah Online


PILIHAN RAYA PRESIDEN AS TIADA PENIPUAN

WASHINGTON: Ketika Presiden Amerika Syarikat, Donald Trump mempertikai keputusan pilihan raya presiden 3 November lalu yang tidak memihaknya, para pegawai pilihan raya peringkat negeri dan persekutuan mengesahkan segala proses undian itu bersih dan tidak diragui.

Sebaliknya para pegawai tertinggi berkenaan, menerusi satu kenyataan melaporkan pilihan raya Presiden itu adalah yang paling selamat dan telus dalam sejarah negara Uncle Sam itu.

Ketika ini, pemimpin tertinggi Demokrat mula menganggap parti Republikan yang enggan mengiktiraf kemenangan Joe Biden sebagai ‘peracun kepada demokrasi’.

Trump baru-baru ini mengulang kicau (retweet)  satu tuduhan di Twitter yang mendakwa pembikin peralatan pilihan raya telah ‘memadamkan’ 2.6 juta undi yang memihak kepadanya.

“Tiada bukti menunjukkan bahawa sistem undian dipadam, dihilangkan mahu pun ditukar.”

Menurut kenyataan itu, meski pun rakyat banyak mendengar tuduhan yang tidak berasas tentang proses pilihan raya, namun pegawai tertinggi pilihan raya memberi jaminan dan menaruh keyakinan tinggi dalam soal keselamatan dan integiriti pilihan raya presiden itu.

Kenyataan berkenaan ditandatangani ketua-ketua Persatuan Pengarah-Pengarah Pilihan Raya Negeri Kebangsaan dan Persatuan Kebangsaan Setiausaha-Setiausaha Negeri, yang merupakan pihak yang  menguruskan pilihan raya di peringkat negeri. Turut menandatanganinya, Pengerusi Suruhanjaya Bantuan Pilihan Raya Amerika Syarikat.

Ketika ini pemimpin Demokrat mendesak para pemimpin Republikan supaya jangan menafikan realiti sebenar bahawa Presiden Trump telah tumbang, dan Biden akan mengambil alih White House, Januari depan. – AlHijrah Online


ANAK PUKUL BAPA GUNA KERUSI, TAK PUAS HATI DITEGUR BACA DOA BERBUKA PUASA LAJU

KAJANG: Seorang lelaki bertindak memukul bapanya menggunakan kerusi selepas tidak berpuas hati akibat ditegur membaca doa berbuka puasa terlalu laju, di sebuah rumah di Kajang, semalam.

Ketua Polis Daerah Kajang ACP Mohd Zaid Hassan berkata, kejadian berlaku kira-kira jam 7.45 malam itu melibatkan mangsa, 63, dipukul anak lelakinya, 34, semasa ingin berbuka puasa.

“Suspek tidak berpuas hati dengan teguran itu kemudian menghayunkan kerusi meja makan ke kepala mangsa sehingga patah kaki kerusi.

“Bagaimanapun kejadian dileraikan salah seorang anak mangsa sebelum menghubungi pihak polis,” katanya hari ini.

Kemudian suspek berjaya ditangkap polis selain merampas barang kes iaitu kerusi meja makan yang digunakan untuk memukul mangsa.

Katanya, warga emas itu mengalami kecederaan di bahagian dahi serta tapak tangan.

“Suspek kini direman tiga hari untuk siasatan lanjut dan kes disiasat di bawah Seksyen 323 Kanun Keseksaan / 18A Akta Keganasan Rumah Tangga 2017,” katanya.—AlHijrah Online


SEORANG LAGI POSITIF KORONAVIRUS, JADIKAN JUMLAH KESELURUHAN 16 KES: TPM

PUTRAJAYA: Seorang wanita warga China dari Wuhan disahkan individu terbaharu positif kluster Novel Koronavirus 2019 (2019-nCoV), menjadikan angka keseluruhan jangkitan dalam negara kini berjumlah 16 kes.

Timbalan Perdana Menteri, Datuk Seri Dr Wan Azizah Wan Ismail berkata pelancong berumur 67 tahun itu merupakan ibu kepada kawan wanita yang disahkan positif koronavirus pada 6 Feb lepas.

“Mengambil kira kes terbaharu ini adalah kontak rapat kepada kes berkenaan, beliau telah diarahkan untuk tidak ke mana-mana bagi menjalani Perintah Pengawasan dan Pemantauan.

“Selepas ujian pengesanan dan pengesahan dibuat dan dilaporkan positif pada 7 Feb, wanita itu telah dimasukkan ke wad isolasi di Hospital Kuala Lumpur (HKL) dan berada dalam keadaan stabil,” katanya pada sidang media mengenai perkembangan terkini koronavirus di sini hari ini.

Beliau berkata ini menjadikan jumlah individu yang disahkan positif koronavirus di Malaysia adalah sebanyak 16 orang, yang terdiri daripada 12 warga China dan empat tempatan. — BERNAMA


Lapan maut serangan bom di Baghdad

BAGHDAD – Sekurang-kurangnya
lapan maut manakala 15 yang lain cedera dalam serangan bom bunuh diri di sebuah
pasar di timur Baghdad semalam, kata pegawai keselamatan.

“Seorang pengebom berani
mati meletupkan diri berhampiran gerai di pasar Jamila yang penuh sesak,”
kata pegawai kanan polis yang enggan namanya dikenali.

Sinar Harian yang memetik laporan
AFP menyebutkan serangan berlaku kira-kira jam 9.00 malam (waktu tempatan)
ketika kebanyakan penduduk Iraq selesai berbuka puasa dan mengunjungi pasar
itu.

Sumber perubatan mengesahkan
Hospital al-Kindi yang terletak berhampiran menerima lapan mayat mangsa ekoran
insiden serangan terbabit.

Setakat ini tiada pihak tampil
mengaku bertanggungjawab terhadap serangan.


ANWAR YAKIN BENTUK KERAJAAN, NAFI JUMPA ZAHID

KAJANG: Pengerusi Pakatan Harapan (PH) Datuk Seri Anwar Ibrahim mempertahankan kenyataannya bahawa PH mempunyai jumlah kerusi yang mencukupi untuk membentuk Kerajaan Persekutuan menerusi gabungan dengan parti lain.

Presiden PKR itu berkata sekiranya persefahaman bersama parti yang akan bersama PH dicapai, perkara itu kemudiannya dipersembahkan kepada Yang di-Pertuan Agong untuk diperkenankan.

“Saya masih tegaskan pendirian saya bahawa kita sudah punyai majoriti dan mendapat sokongan dan saya yakin kita akan diberikan peluang untuk mentadbir negara.

Perubahan parti dan kestabilan negara, menyelamatkan dari unsur-unsur negatif bagi memulihkan negara, itu adalah tugas bersama,” katanya ketika ditemui pemberita di perkarangan kediamannya di Sungai Long di sini malam ini.

Bagaimanapun, Anwar enggan mendedahkan parti mana yang akan menyokong PH bagi membentuk kerajaan dan membiarkan parti-parti itu mengumumkan sendiri dalam masa terdekat ini.

“Sejak semalam lagi kita dah cukup (majoriti), biar parti-parti berkenaan mengumumkan dengan siapa mereka akan bergabung dalam masa terdekat ini sama ada malam ini ataupun esok,” katanya.

Ditanya mengenai desas-desus bahawa beliau akan bertemu Pengerusi Barisan Nasional (BN) Datuk Seri Dr Ahmad Zahid Hamidi malam ini bagi membuat rundingan gabungan membentuk kerajaan, Anwar menafikan khabar angin itu.

Dalam Pilihan Raya Umum ke-15 (PRU15) semalam, PH berjaya memenangi 82 kerusi Parlimen,  manakala Perikatan Nasional (PN) menang 73 kerusi, BN (30 kerusi), Gabungan Parti Sarawak (GPS) (22), Gabungan Rakyat Sabah (GRS) (enam), Parti Warisan (tiga) dan masing-masing satu kerusi daripada Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang. –AlHijrah Online


SERANGAN ISRAEL RAGUT 32 NYAWA DI GAZA

GAZA CITY: Sekurang-kurangnya 32 rakyat Palestin terkorban dalam serangan dua hari oleh tentera Israel di Semenanjung Gaza, lapor agensi berita Turki Anadolu memetik kenyataan yang dikeluarkan Kementerian Kesihatan Palestin pada lewat Rabu.

Kementerian itu berkata 100 lagi termasuk 30 kanak-kanak dan 13 wanita cedera dalam serbuan tersebut.

Pada Rabu pagi, Briged Al-Quds, sayap bersenjata kumpulan Jihad Islam, berkata seorang komander lapangannya terbunuh dalam serbuan itu.

Terdahulu, tentera Israel berkata pihaknya telah melakukan serangan udara ke atas skuad Jihad Islam yang cuba melancarkan roket ke arah Israel dari utara Semenanjung Gaza.

Dalam satu kenyataan, tentera Israel berkata lebih 250 roket telah dilancarkan dari Gaza ke arah Israel sejak Selasa pagi.

Perkhidmatan ambulans rasmi Israel, yang dikenali sebagai Red Star of David, berkata 44 rakyat Israel cedera ringan dalam serangan roket yang dilancarkan dari Gaza ke arah kawasan selatan Israel sejak Selasa.

Ketegangan memuncak di Gaza pada awal Selasa selepas satu serangan udara Israel membunuh Bahaa Abu al-Atta, seorang komander kanan kumpulan Jihad Islam Palestin dan isterinya, Asmaa.

Pesawat perang Israel turut melancarkan serangan udara yang menyasarkan pemimpin Jihad Islam, Akram al-Ajouri, di ibu kota Syria iaitu Damsyik.

Dua orang, termasuk anak lelaki al-Ajouri, terbunuh manakala 10 lagi cedera namun pemimpin Jihad Islam itu terselamat dan tidak mengalami sebarang kecederaan. — BERNAMA


DUA BERADIK WARGA EMAS MAUT DALAM PERGADUHAN

IPOH: Dua beradik ditemukan maut selepas dipercayai bertengkar dalam satu kejadian di Jalan Mohamed Naseh, di sini pagi tadi.

Pemangku Ketua Polis Perak Datuk Azizi Mat Aris berkata pihaknya menerima panggilan daripada orang awam kira-kira 10 pagi berhubung kejadian tersebut dan bergegas ke lokasi kejadian.

“Setibanya di sebuah rumah, didapati seorang lelaki terbaring berlumuran darah di dapur dengan kesan tikaman manakala seorang lagi lelaki berada di luar rumah (dalam keadaan tergantung). Siasatan awal mendapati, kedua-duanya merupakan adik-beradik yang telah bertengkar di rumah itu.

“Isteri kepada lelaki pertama (adik) dipercayai cuba menenteramkan keadaan sehingga luka pada ibu jari tangan kanannya. Kami masih melakukan siasatan untuk mengetahui punca insiden pergaduhan. Menurut saksi, mereka kerap dengar kejadian pergaduhan di rumah ini,” katanya dalam sidang media di lokasi kejadian.

Beliau berkata siasatan juga mendapati suspek, 70, yang bekerja sebagai pemandu teksi dipercayai bertengkar dan kemudian menikam adiknya, 67, seorang pesara, sebelum menggantung diri di luar rumah dan pihaknya turut menjumpai pisau kecil yang berada berdekatannya.

“Sewaktu kejadian, ada beberapa ahli keluarga. Keterangan akan direkodkan untuk tujuan siasatan di bawah Seksyen 302 Kanun Keseksaan,” katanya dan menambah mayat dihantar ke Hospital Raja Permaisuri Bainun untuk bedah siasat. –AlHijrah Online


AMBIL DOS PENGGALAK SEBELUM 31 MAC UNTUK KEKAL STATUS VAKSINASI LENGKAP

PUTRAJAYA: Tempoh masa individu yang perlu mendapatkan dos penggalak bagi mengekalkan status vaksinasi lengkap, dilanjutkan sehingga 31 Mac 2022.

Mereka yang terlibat dengan arahan itu ialah penerima vaksin jenis Sinovac berumur 18 tahun ke atas dan warga emas berumur 60 tahun ke atas yang menerima semua jenis vaksin.

Menteri Kesihatan Khairy Jamaluddin Abu Bakar berkata, status vaksinasi lengkap akan ditukar kepada tidak lengkap sekiranya kumpulan terbabit masih belum mendapat dos penggalak, bermula 1 April 2022.

“Mereka perlu mendapatkan dos penggalak bagi mengekalkan status vaksinasi lengkap mereka.

“Tempoh masa yang ditetapkan sebelum ini iaitu 28 Februari 2022, kini dilanjutkan sehingga 31 Mac 2022,” katanya dalam sidang media, hari ini.–AlHijrah Online


LEBIH 250,000 PENGUNJUNG HADIR KARNIVAL RAHMAH

PUTRAJAYA: Jika ada ukuran kejayaan bagi penganjuran Karnival Rahmah 2019 (KR19), ia boleh diterjemahkan dengan kehadiran pengunjung berbilang kaum dan pelaksanaan konsep edutainment yang julung kali dibawakan agensi agama.

Karnival tiga hari anjuran bersama Jabatan
Perdana Menteri, Jabatan Kemajuan Islam Malaysia (JAKIM) dan Jabatan Agama
Islam Wilayah Persekutuan (JAWI) bermula Jumaat lalu berjaya menarik lebih 250,000
pengunjung dengan 20 peratus darinya adalah bukan Islam.

KR19 dimulakan dengan Forum Perdana Ehwal Islam
pada Khamis malam sebelum disulami kelainan melalui penganjuran Konsert Rahmah yang
menampilkan pelbagai artis berbilang bangsa di Dataran Putrajaya semalam yang dihadiri
lebih 10,000 pengunjung.

Ia disusuli dengan acara dan program edutainment lain seperti Halal Fun Run, Eco Alami Fun Ride, Karnival Kanak-Kanak, JAWI Food Bank, Jamuan Rahmah dan Maidatul Quran yang mendapat sambutan menggalakkan daripada orang ramai.

Menteri di Jabatan Perdana Menteri, Datuk Seri Dr Mujahid Yusof Rawa berkata, karnival itu berjaya mencapai objektifnya untuk menunjukkan pentadbiran Islam dengan dasar negara rahmah berteraskan gagasan Rahmatan Lil Alamin.

Katanya, konsep KR19 akan diperluaskan di
peringkat negeri dan dipertimbangkan sebagai acara tahunan.

“Karnival Rahmah pamerkan sikap rakyat pilih jalan kedamaian, jalan keharmonian, jalan perpaduan dan keamanan berbanding jalan yang cuba mengheret rakyat Malaysia benci-membenci dan permusuhan,” katanya kepada pemberita pada sidang media penutup Karnival Rahmah di Dataran Putrajaya di sini hari ini.

Hadir sama Ketua Pengarah JAKIM, Datuk Mohamad
Nordin Ibrahim dan Pengarah JAWI, Mohd Ajib Ismail.

Pada sidang media itu, Mujahid melahirkan penghargaan kepada semua penaja dan agensi terbabit, termasuk TV AlHijrah yang membuat liputan khas dan menyiarkan secara langsung Maidatul Quran dan Konsert Rahmah.

Ketua Pegawai Eksekutif TV AlHijrah, Namanzee
Harris memberitahu AlHijrah Online, lebih 40 kru produksi terbabit dalam siaran
langsung dan liputan berita yang turut membabitkan kakitangan bilik berita serta
unit digital dan media baharu.

“Ini adalah pembabitan berskala besar bagi TV AlHijrah dari segi koordinasi siaran langsung. Alhamdulillah, ia dicapai dengan jayanya dengan kerja keras kakitangan tim AlHijrah,” kata Namanzee merujuk kepada siaran langsung “back-to-back” program Maidatul Quran dan Konsert Rahmah.

TV AlHijrah juga membuat lintas langsung dari lokasi bagi liputan berita dan program Assalamualaikum serta Facebook Live selama tiga hari berturut-turut bagi menghebahkan penganjuran Karnival Rahmah kepada umum.

Mengulas lanjut, Mujahid berkata siaran langsung Konsert Rahmah di TV AlHijrah yang mencapai 500,000 penonton juga membuktikan  sambutan rakyat berbilang agama dan bangsa kepada karnival berkonsepkan edutainment itu.

“Mana ada acara tarian singa menari ikut rentak kompang,” kata Mujahid yang turut menyifatkan sambutan menggalakkan pengunjung ke reruai (booth) pameran berkonsepkan rahmah dan Konsert Rahmah sebagai indikasi positif rakyat.

Karnival Rahmah menyaksikan 29 acara dan
program berteraskan konsep Rahmah iaitu R untuk Rahmah, Aman, Harmoni, Mesra,
Alami dan Hormat, dilaksanakan sebagai pengisian karnival di dalam karnival.

Sementara itu, Mohd Ajib yang juga Pengerusi Jawatan Kuasa Pelaksana Karnival Rahmah 2019 menyifatkan karnival berkonsepkan edutainment itu sebagai pengiktirafan kepada agensi agama sebagai penganjur acara berskala besar.

Pengunjung dari Shah Alam, Sarah Mohamad, 37, yang
datang ke Konsert Rahmah bersama empat anaknya berusia antara 9 hingga 14 tahun,
menyifatkan penganjuran Karnival Rahmah sebagai acara positif dan bermanfaat
untuk rakyat

“Datang untuk riadah dan latih anak berdepan dengan public (orang awam),” kata perunding perniagaan itu yang berada di barisan depan penonton semasa Konsert Rahmah disiarkan secara langsung. Dua anaknya, Uthman, 11, dan Khadijah, 9, turut naik ke pentas menyanyikan lagu bersama David Arumugan (gambar atas).

Berteraskan konsep edutainment KR19 turut menampilkan penyertaan agensi, jabatan kerajaan dan pihak swasta serta industri dan sederhana (IKS) selain penyertaan selebriti terkenal seperti Datuk Ramli Sarip, David Arumugan, Aisyah, Lah Ahmad, Wani Syaz, Azmi Caliph Buskers dan Sasterawan Negara A.Samad Said. – AlHijrah Online/ Syed Azwan Syed Ali


SEORANG MAUT, LIMA CEDERA PARAH DALAM KEMALANGAN 10 MOTOSIKAL DI LEKAS

NILAI: Seorang remaja lelaki maut manakala lima lagi cedera parah dan empat cedera ringan dalam kemalangan 10 buah motosikal di kilometer (KM) 26.9 Lebuhraya Kajang-Seremban (LEKAS) malam tadi.

Timbalan Ketua Polis Daerah Nilai Deputi Superintendan Mat Ghani Lateh berkata, siasatan awal mendapati kemalangan berlaku semasa semua penunggang terlibat bergerak dari arah Nilai menuju ke Seremban.

“Apabila sampai di lokasi kejadian, salah sebuah motosikal dipercayai telah gagal dikawal sebelum terbabas dan berlanggar sesama sendiri.

“Seorang penunggang berusia 19 tahun telah disahkan meninggal dunia di tempat kejadian manakala lima penunggang cedera parah dan empat penunggang lain mengalami cedera ringan,” katanya dalam satu kenyataan hari ini.

Kesemua mangsa berusia dalam lingkungan 18 hingga 20 tahun telah dikejarkan ke Hospital Tuanku Jaafar Seremban untuk rawatan lanjut.

Mangsa yang maut turut dihantar ke hospital sama bagi proses bedah siasat.

“Kes diklasifikasikan di bawah Seksyen 41(1) Akta Pengangkutan Jalan 1987.

“Orang ramai yang mempunyai maklumat diminta menyalurkannya dengan menghubungi Pengawai Penyiasat Trafik Ibu Pejabat Polis Daerah Nilai, Inspektor Zarina Ariffin di talian 013-8238336,” katanya.

Sebelum ini tular rakaman video di media sosial memaparkan sekumpulan remaja menunggang motosikal dengan aksi berbahaya yang dipercayai berlaku di lebuh raya tersebut.—AlHijrah Online